گەریلا سوپای تورکیای شپرزە کردووە – پەژاک\nلەبەرەبەیانی ٢٤ی ئاب نزیکەی یەک و نیو کاتژمێر، هێرشێکی داگیرکەری ئێران و دەوڵەتی فاشیستی تورکیا بە فڕۆکەی جەنگی و چاوەدێری فڕۆکەی بێ فڕۆکەوان بۆ سەر پێنجوێن و شارباژێر بەڕێوە چوو. یەکەم پرسیار دێتەگۆڕێ داخۆ دەوڵەتی تورکیا بۆچی ئەو هێرشەی کردە سەر پێنجوێن و شارباژێر؟ دەوڵەتی تورکیا بەو هێرشەی بۆ کێ هیزنوێنی کرد و چ پەیام و دەسکەوتێکی تێدا دەستەبەر کرد؟ کێ لەپشت ئەو هێرشەوەیە و داخۆ تەنیا دەوڵەتی تورکیا لەو هێرشە داگیرکەریەدا بەشدارە؟! ئامانج لەو هێرشە چ بوو و داخۆ تورکیا ئامانجەکانی خۆی پێکاوە؟! لەو هێرشە تەم و مژاوییەدا ئێران بە دوای چ دەگەڕێ و هەڕەشەو هێرشەکانی چ بە دوای خۆی دێنێت؟\nدەوڵەتی تورکیا بە پاساوی بوونی پەکەکە رۆژانە سەروەری باشووری کوردستان و عێراق پێشێل و بە کەیفی دڵی خۆی دەستێوەردانی هەرێمەکە دەکات و ناوچەکە ناسەقامگیر و نائارام دەکات و ئێرانیش گوایا بە پاساوی شەڕ لەدژی تیرۆر، بە نیازی دووپات کردنەوەی هەمان سیاسەتە لەهەرێم و بەرپرسانی هەرێم و عێراقیش لەبەرامبەر ئەو پاساوە بێ بنەما و دوور لەراستییە، بێ دەنگ و سەیرکەری ئەو دۆخە ئاڵۆزەن و تەنانەت زۆر جاریش هاوکار و چاوساخی بۆ هێرشەکانیان کردووەو بەڵێنی هاوکارییان بە داگیرکەران داوە. ئەوەش نیشانی دەدات کە حکومەتی عێراق و هەرێم لەبنەڕەتدا بێ ئیرادە و بێ هێز کراون. لەبەر ئەوەی بڕیاری سیاسی وڵات لەدەستی هێزە دەرەکیەکانە، بۆیە یەکپارچەیی عێراق مەترسی جیدی لەسەرە و سەروەری ئەو وڵاتە رۆژ لەدوای رۆژ پێشێل دەکرێت و رۆژانە لەلایەن هێزە دەرەکیەکانی وەک تورکیا و ئێران، رووبەڕووی دەستدرێژی دەبێتەوە. بۆیە بێدەنگی و بێهەڵوێستی حکومەتی عێراق و هەرێم، سەلمێنەری ئەوەیە کە بەغدا و هەولێر لەبەر نەبوونی ئیرادەیەکی سەربەخۆ سەروەری خاکی عێراق و هەرێمیان پێ ناکرێت. لەبەر ئەوەی هەر دوو حکومەت عێراق و هەرێم تەنیا کاربەڕێکەر و جێ بە جێ کاری پڕۆژەی هێزە دەرەکیەکانن و تا سەر ئێسقان بێ ئیرادە، بێ بڕیار، ترسنۆک و دارەدەستی وڵاتانی ترن. بۆیە هەرگیز چاوەڕوانی ئەوەیان لێ ناکرێت کە بەڕەنگاری دەستێوەردانە دەرەکیەکان ببنەوە و خاوەن هەڵوێست ببن.\nبەڕێوەچوونی کۆنگرەی لووتکەی بەغدا بە بەشداری وڵاتانی دراوسێ عێراق و پەیامە ناکۆک و دژبەرەکانی ئەو وڵاتانە، حەقیقەتی ئەو وڵاتەی زیاتر خستەڕوو کە چەندێک سەربەخۆ، خاوەن ئیرادەو لاوازە. تایبەت دەوڵەتانی ئێران و تورکیا کە زیاترین رۆڵیان لەگێرەشێوێنی و شەڕانگێزی و ئاڵۆزیەکانی عێراق و هەرێم هەیەو رۆژانە سەروەری خاکی عێراق و هەرێم پێشێل دەکەن، لەو کۆنگرەدا لافی بەرقەراری سەقامگیری و ئارامی لێدەدەن و کەسیش لێپرسینەوەیان لێ ناکات، چون خۆیان بە خاوەنی ئەو وڵاتە دەزانن. بێ بەرپرسیارێتی و بێ ئیرادەیی حکومەتی عێراق و هەرێم وای کردووە کە رۆژانە دەوڵەتی تورکیا و ئێران لەهەرێمی باشووری کوردستان، کردەوەی ترۆریستی و هێرشی داگیرکەری ئەنجام بدەن و حساب بۆ حکومەت و بەڕێوەبەری ئەو وڵاتە و تەنانەت خەڵکی هەرێمەکەش نەکەن.\nلەکاتێکدا سنووری ئاسمانی هەرێمی پێنجوێن لەگەڵ دەوڵەتی تورکیا نزیکەی ٢٠٠ کم و لەو هەرێمەشدا گەریلای پەکەکە بوونی نییە. بەڵام دەوڵەتی تورکیا سەرەڕای ئەو حەقیقەتە یاسا نێودەوڵەتی و هەرێمیەکان پێشێل دەکات و بە پێ ویست و بەرژەوەندی خۆی ناوچەکە بۆردومان دەکات و شەڕ بە گەلی کورد دەفرۆشێت و رای گشتی جیهانیش لەو هێرشە ناڕەوا و داگیرکەرییە بێ دەنگ و بێ هەڵوێستن و تورکیا و ئێران بە پاساوی بوونی پەکەکە و پژاک دەیانەوێت سنووری داگیرکەریەکانیان فراوانتر بکەن و کەسیش ناڵێت کە تورکیا و ئێران چ کارێکیان لەپێنجوێن، شارباژێر و سیدەکان هەیە.\nهێرشی دوایی دەوڵەتی تورکیا بۆ سەر پێنجوێن و شارباژێر جارێکی تر ئەوەی سەلماند کە ئامانجی تورکیا تەنیا شەڕ لەدژی پەکەکە نییە، بەڵکوو ئامانجی قڕکردنی هەموو گەلی کوردە، بۆیە کوردێک چ لەتورکیا، سوریا، عێراق و ئێران و هاندەران ژیان بکات، لەقامووسی دەوڵەتی فاشیستی تورکیا مافی ژیانی کردنی نییە و کوشتن و تیرۆر کردنی رەوایەو ئیستراتیژی ئەو دەوڵەتە لەسەر نکۆڵی کردن و قڕکردنی کورد داڕێژراوە، بۆیە هێرشەکانی بۆ هەر بەش و پارچەیەکی کوردستان بە رەوا دەبینێ و ئێرانیش ئەمڕۆ خاوەن هەمان بیرۆکە و سیاسەتە و لەکاتێکدا بۆ خۆی لەدۆخێکی زۆر ئاڵۆز و قەیراناویدا بە سەر دەبات، دەیەوێت شەڕ بە گەلی کورد بفرۆشێت.\nئامانجی تورکیا لەهێرشەکانی بۆ سەر باشوور و بە تایبەت پارێزگای سلێمانی لەهەنگاوی یەکەمدا؛ دەیەوێت لەهەر بەشێکی کوردستان رێگری لەسەرهەڵدانی ئیرادەی کوردی ئازاد بگرێت. لەهەنگاوی دووهەمدا؛ رۆڵی لەناوبردنی هێزە شۆڕشگێڕ و تێکۆشەرەکانی کوردستانی بە ئەستۆ گرتووە و لە چ قوژبنێکی جیهان دەنگی ئازادی کورد و کوردستان بەرز ببێتەوە، بۆ داپڵۆساندن و سەرکوت کردنی لەشکەرکێشی دەکات و لەکۆمەڵگای کوردیدا دەیەوێت دووبەرەکی و ئاژاوەگێڕی بنێتەوە و کۆمەڵگای کوردی لەناو ئاشی سیخوڕی و جاشایەتی بهاڕێت. سێهەم؛ تورکیا بە پاساوی بوونی پەکەکە لەناوچەکە پیلانی داگیرکەریەکانی جێ بە جێ دەکات و لەژێر ئەو پاساوە دەیەوێت ناوچەکە داگیر بکات. چوارەم؛ دەیەوێت لەو ناوچانەی کە هێزی شۆڕشگێڕ و تێکۆشەری تێدا سەقامگیرە، چەتە و هێزە تیرۆریستەکان جێگر بکات و بەو شێوەیە هەژمۆنی خۆی بە سەر ناوچەکە بسەپێنێت. لەهەنگاوی پێنجەمدا؛ تورکیا لەژێر ناوی شەڕ لەدژی پەکەکە، خیانەتکارانی کورد و چەکدارە تیرۆریستەکانی وەک داعش لەپێناو بەدیهێنانی ئیمپراتۆری نوێ عوسمانی لەناوچەکە بەربڵاو دەکات و راشکاوانە پاڵپشتی و پشتگیری چەتەکانی داعش و هێزە توندڕەوەکانی ناوچەکە دەکا، ئەوەش وەک کارتێکی گوشار لەدژی ئەورووپا و ئەمریکا بە کار دەبات و لەهەوڵیکی بێ وچاندایە کە رژێمی داگیرکەری ئێران پەلکێشی ئەو سیاسەتەی خۆی بکات.\nوتەکانی قائیم مەقامی پێنجوێن (زانا رەحمان) بۆ میدیاکانی باشوور ئەوەی پشتڕاست کردوەتەوە کە هیچ هێزێکی پەکەکە لەناوچەی پێنجوێن بوونی نییە و پاساوەکانی تورکیا بۆ بوردۆمانی ناوچەی پێنجوێن بێ بنەما و دوورن لەراستییەوە. ئەو لێدوانە ئەوە دەخاتەڕوو کە تورکیا تەماحی خۆی کردوەتە سەر پارێزگای سلێمانی و بە درووست کردنی ئەو ئاڵۆزی و ناکۆکیانەی کە بە هاوکاری پەدەکە لەناو یەکێتی درووستیان کردووە، دەیەوێت لەناوچەکە هێزە داگیرکەرەکانی جێگیر بکات و پەدەکەش ئەو دۆخە وەک هەلێک بۆ بەهێز کردنەوەی خۆی بیقۆزێتەوە. ئێرانیش بێگومان ئەو راستییە دەبینێ و هەژمۆنی تورکیای لەو ناوچە هەرس پێ ناکرێ، بۆیە لەدژی پێشڕەویەکانی تورکیا کارتی حیزبەکانی رۆژهەڵاتی جووڵاند و بە پاساوی شەڕ لەدژی هێزەکانی رۆژهەڵات رەوایەت بە داگیرکەریەکانی خۆی لەو ناوچەکە دەبەخشێت.\nبێدەنگی هێزە نێودەوڵەتی و هەرێمیەکان لەدژی داگیرکەریەکانی ئێران و تورکیا بووەتە هۆکار کە تورکیا و ئێران زیاتر چاوسوورتر بن و لەبەردەوامی هێرشەکانیان سنوور نەناسن. بە تایبەت گەلی کورد گومانی لەسەر ئەوە زیاتر بووە کە ئەو هێزانە بۆ خۆیان شەریکی هێرشەکانی تورکیا و ئێران بۆ سەر گەلی کوردن. بۆیە بێ هەڵوێستی و بێدەنگی هێزە نێودەوڵەتی و هەرێمیەکان بووەتە هۆکار کە تورکیا بێ پەروا لە ٢٤ی ئاب، هێرشی سەر پێنجوێن و شارباژێر بکات و ئێرانیش هەڕەشە لەهەرێم و پارتەکانی رۆژهەڵاتی کوردستان بکات. ئەوەی سەرنج راکێشە تورکیا و ئێران جیا لەکوردستان لەتەواوی رۆژهەڵاتی ناوین بڵاوکردنەوەی شەڕ و ئاژاوەگێڕی یان لەئەستۆ گرتووە، کە دوا شوێنپەنجەی چەپەڵیان لەرووداوەکانی دوایی ئەفغانستان دەبینرێت کە تایبەت ئەمریکا و ناتۆ ئەرکی نانەوەی دووبەرەکی و گوڕکردنی شەڕ و پشێوی و گواستنەوەی سیخوڕەکانیان بە تورکیا داوە.\nهێرشی سەر پێنجوێن و شارباژێر و ناوچەکانی تری کوردستان بە رێکەوت رووی نەداوە، بەڵکوو زۆر پلان بۆ داڕێژراو و بە بەرنامە ئەنجام دراون. واتا ئەو هێرشانە بە هەڵکردنی گڵۆپی سەوزی ئەمریکا، ئێران، عێراق و بە هاوکاری پەدەکە و کۆمەڵێک هێزی تر ئەنجام دراون. ئەوەش نیشانی دەدات کە لەدژی گەلی کورد کۆنسێپتێکی نێونەتەوەیی لەئارادایە کە لەهەر قۆناخێکی تری مێژوویی زۆر مەترسیدارترە. بۆیە هەوڵی پارچەکردن و نانەوەی دووبەرەکی لەنێوان یەکێتی و هێرش بۆ سەر ناوچەکانی پێنجوێن نابێ جیاواز لەو کۆنسێپتە ببینرێت. چون بەر لەو هێرشە پەیوەندی تەلەفۆنی لەنێوان کازمی، ئەردۆغان و رەئیسی و سەردانی فواد حوسێن بۆ تورکیا و ئێران پێکهاتووەو بە ئاگاداری، ئەرێ کردن و هاوکاری ئەو دەوڵەتانە ئەو هێرشە پێکهاتووە. بەڵگەی ئەوەش لەکاتی بۆردومانی ناوچەکە، فڕۆکە جەنگیەکانی تورکیا سنووری ئێرانیان بەزاندووەو ئێران بێ دەنگ و بێ هەڵوێست بووە. لەهەمانکاتدا بە زۆری هاوڵاتیانی مەدەنی لەو هێرشانە زەرەر و زیانیان بەرکەوتووە و بارزانی و کازمیش هیچ هەڵوێستێکیان نەبووە. لەلایەکی ترەوە لەکاتی سەردانی نێچیروان بارزانی و فواد حوسێن بۆ ئێران، راشکاوانە ئێران پەیامی بە پەدەکە و حکومەتی هەرێم داوە کە دەبێ هێزە دژبەرەکانی ئێران لەباشوور وەدەربنرێن و لەسەر ئەو بابەتە رێکەوتنێک پێکهاتووەو مەترسی جیدی لەسەر هێزەکانی رۆژهەڵاتی کوردستان کە لەباشوور جێگرن، لەئارادایەو دەبێ هێزەکانی رۆژهەڵاتی کوردستان تێکۆشانیان لەدژی فاشیزم و داگیرکەری بەهێزتر بکەن و بۆ تێکشکاندن و پووچەڵ کردنەوەی ئەو کۆنسێپتە مەترسیدارە، هەنگاوی کرداری لەپێناو یەکڕیزی و پەرەپێدانی کاری هاوبەش هەڵبگرن.\nگواستنەوەی راستەوخۆی هێرشەکانی تورکیا و سەرپەرشتی تایبەتی خلووسی ئاکار لە هێرشەکەی سەر پێنجوێن لەلایەن میدیاکانی سەر بە پەدەکە، رۆڵی پەدەکە لەو هێرشە دەخاتەڕوو کە چەندێک بە پەرۆشی ئەو هێرشەن و هاوکار و بەشداری لەو هێرشەیان کردووە. میدیاکانی پەدەکە هەر لەساتی بۆردومانەکەوە هەوڵیان داوە کە راستییەکان پەردەپۆش بکەن و وایان نیشان داوە کە گوندنشینان هیچ زیانێکیان پێ نەگەهێشتووە و تورکیا تەنیا بارەگا و پێگەی گەریلاکانی کردووەتە ئامانج، لەکاتێکدا دیمەنەکانی ئەو بۆردومانە حەقیقەتێکی جیاوازتر بۆ رای گشتی باس دەکات. میدیاکانی پەدەکە لەسەر فەرمانی تورکیا، هەوڵێکی زۆریان دا کە ترس و دڵەڕاوکێ بخەنە ناو گەل و وەشانیان بە گشتی خزمەتی شەڕی تایبەتی دەوڵەتی فاشیستی تورکیا و ئێرانیان کرد. بە بەردەوامی بانگەشەی ئەوەیان کردووە کە تورکیا بە پاساوی پەکەکە هێرشی کردوەتە سەر هەرێمەکانی پێنجوێن و شارباژێر. واتا پەکەکە بە هۆکاری سەرەکی بۆردومانەکانی تورکیا لەقەڵەم دەدەن. بەس داخۆ پرس لەخۆیان ناکەن کە پەکەکە کێیە؟ ئەو گەریلایانەی کە ئەمڕۆ لەناو پەکەکە بەرگری لەخاک و نیشتمان دەکەن، رۆڵەی کێن؟ جیا لەپەکەکە ئەمڕۆ چ هێزێک بەڕەنگاری هێزە داگیرکەرەکانی کوردستان و هێزە تیرۆریستەکان دەبێتەوە؟ بۆچی شەهید خستنی گەریلایەک بە دەستی تورکیا و ئێرانەوە ئەوەندە ئاسایی دەکەن؟ بۆچی بوونی گەریلاکانی کوردستان لەسەر خاکی هەرێم ئەوەندە زەق دەکەنەوە و بە شتێکی سەیر و سەمەر وێنای دەکەن، بەڵام لەهەمان کاتدا ناوێرن باس لەبوونی بارەگایەکی سەربازی و سیخوڕی تورکیا و ئێران لەهەرێم بکەن؟ بۆچی باس لەوە ناکەن کە تورکیا چۆن ٢٠٠ کیلۆمەتری هەرێم دەبەزێنێت و چ مافێکی هەیە، دەگاتە پێنجوێن، بۆچی ئەو داگیرکەرییە بە زمانێکی نەرم و نیا رەوا دەکەن و بە پێچەوانەوە بوونی تێکۆشەرانی کورد لەو ناوچانە بە ناڕەوا لەقەڵەم دەدەن؟\nبۆچی ئەو میدیایانە بەردەوام لەژێر ناوی کارناسی سیاسی و رۆژنامەوان، سیخۆڕی میت و پاراستن دەهێننە سەر شاشەی تی ڤی، تا بەرگری لەکردەوە تیرۆریستی و داگیرکەریەکانی ئەردۆغان و باخچەلی و خیانەتەکانی بنەماڵەی بارزانی بکەن؟ سیاسەتی ئەو میدیایانەی سەر بە پەدەکە هیچ خزمەتێکی دیمۆکراسی و ئازادی و چارەسەری ئاشتیانەی پرسی کورد ناکەن و بە پێچەوانەوە رق و تووڕەیی گەل لەدژی خۆیان زیاتر و بەهێزتر دەکەن و متمانەی خۆیان رۆژ لەدوای رۆژ لەناو شەقامی کوردی لەدەست دەدەن و بە میدیای هێڵی خیانەت و زۆڕناژەنی داگیرکەران ناو دەردەکەن.\nلەلایەکی ترەوە هاوکاتی ئەو هێرشە، لەلایەن ئێرانەوە هەم لەهەولێر و سلێمانی دوو کردەوەی تیرۆریستی تیرۆری (مووسا باباخانی و رێبین سنە) ئەنجام دەدرێت و بەرپرسانی هەرێم لەبەر ئەو کردەوانە بێ دەنگن. ئەو هێرشانە سەلمێنەری ئەوەیە کە تورکیا و ئێران بۆ لەناو بردنی کوردی ئازاد لەناو رێکەوتنێکی چەپەڵدان و پەرە بە تیرۆر و شەڕانگێزی لەناوچەکە دەدەن و پەدەکە و هەندێکی هێزی تری باشوور ئاسانکاری بۆ کردەوە چەپەڵەکانی ئەو دەوڵەتانە دەکەن و لەمیدیاکانیشیان راستییەکان پەردەپۆش و رۆژەڤەکان بە لاڕێدا دەبەن.\nتورکیا بۆ ئەوەی ئێران پەلکێشی ناو سیاسەتە چەپەڵەکانی بکات، بە هەماهەنگی ئێران، بۆ یەکەم جار ناوچەکانی پێنجوێنی بۆردومان کرد. واتا هەر دوو هێز لەناوچەکە لەناو قەیرانی سیاسی چەقیون، بە تایبەت تورکیا لەگردی زەندورا و هەرێمی ئاڤاشین بە دەستی گەریلا شپرزە بووەو پڕۆژەکانی ئێران لەناوچەکە یەک لەدوای یەک رووبەڕووی شکست و هەرەس هێنان دەبێت و لە تێکۆشانی گەریلا لەناوچەکانی رۆژهەڵاتی کوردستان تۆقاوە. بۆیە هەر دوو هێز بەو هێرشە ویستیان شکستەکانیان لەناوچەکە پەردەپۆش بکەن و بە هێرشی سەر گەریلا خۆ بە هێز نیشان بدەن. بەڵام هێرشەکانی تورکیا و هاوکاریەکانی ئێران بۆ سەر هەرێمەکە نیشانی دا کە سوپای تورکیا و ئێران لەشەڕی گەریلا شپرزە و بەربڵاو بوون و توانای شەڕی درێژخایەن یان لەدژی گەریلا نییە و نابێ.\nهێرشە هەمەلایەنەکانی تورکیا نیشانی دەدات کە ناتۆ تورکیای ئەرکدار کردووە کە گەلی کورد پاکتاو بکات و تورکیاش لەپێناو ئەو پشتگیریانەی کە لەو هێزانە وەریدەگرێت، هەم هێرشی سەر کوردان دەکات و هاوکات لەناوچەکە هەژمۆنی خۆی بەربڵاو دەکات. بەڵام بەرخۆدانی گەریلا وا لەتورکیا دەکات کە چارەنووسی ئەردۆغان و باخچەلی خراوتر لەدۆخی ئەشرەف غەنی بێت. بۆیە بەشداری ئێران و پەدەکەش لەپیلانەکانی تورکیا، ئەوانیش تووشی هەمان چارەنووسی ئەشرەف غەنی دەکات کە هەرگیز چاوەڕوانی نەبوون.\nلەو بڕوایەدام کە تەنیا هێزی گەل دەتوانێت هەر جۆرە کۆنسێپتی مەترسیدار پووچەڵ بکات. بۆیە گەلی ڕۆشنبیری پارێزگای سلێمانی و پێنجوێن هەرگیز رێ بەوە نادەن کە سلێمانی ببێتە ناوەندی سیخوڕی و بارەگاکانی تورکیا و ئێران. بۆیە بە دەربڕینی هەڵوێستی نیشتمانی و کوردپەروەرانەیان وڵامی هەر جۆرە هێرشێک بۆ سەر ناوچەکە دەدەنەوە. تایبەت هەڵوێستی شۆڕشگێڕانەی پارێزگای سلێمانی بە تایبەت گەلی پێنجوێن خەونەکانی ئەردۆغان و بارزانیان لەگۆڕ نا و هیوای تێکۆشانی ئازادییان گەشاوەتر کرد.


بۆچوون / بیروڕا :: 08/06/2019\nنووسینی: ئەلفرفار ئەلعەیاشی\nسەرچاوە: ئەلیحوار ئەلموتەمەدین\nدیارە هیچ چەمكێك بێ لایەن نییە، بەڵكو وێناكردنێكی تایبەتە كە رەنگدانەوەی بۆچوونێكی دیاریكراوە لە گۆشەنیگایەكی دیاریكراوەوە.\nدیارە لەگەڵ شەپۆلی سێهەمی دیموكراسیدا لە ساڵانی نەوەدەكاندا كۆمەڵگەی مەدەنی بوو بە فاكتەرێكی تازە لە گۆڕەپانی سیاسەتە گشتییەكاندا. هەموو لێكۆڵینەوەكان دەڵێن سەرەتای كۆمەڵگەی مەدەنی هاوكاتە لەگەڵ سەردەمی رێنەسانس و كۆتاییهاتنی دەسەڵاتی كەنیسەدا. واتە چەمكی كۆمەڵگەی مەدەنی لەم داڕشتنەی ئێستایدا پەیوەست بووە بە پڕۆژەی چینی بۆرجوازی ئەوروپا لە سەدەی حەڤدەهەمدا. ئاماژەیەكیشە بۆ سەرەتای گۆڕانكاری و دروستكردنی تێڕوانینێكی نوێ لە مرۆڤ و كۆمەڵگە و دەوڵەت و ئابووری، كە تیایدا ئازادی بووە كۆڵەكەی ژیانی گشتی دوور لە دەسەڵاتی دین و كەنیسە و دەسەڵاتی رەهای دەوڵەت.\nئەم چەمكە بەتەواوی ناكۆكە لەگەڵ گوزارشتەكانی وەك بیانیی و فەڕمیی و سەربازیی و ئاینیی و تەواو دژی رێكخراوە ئاینییە داخراو و جیهادییەكانە، چونكە كەلتوور و ناسنامەی كۆمەڵگەیەكە سەر بە ئەقڵانییەتە.\nچەمكی كۆمەڵگەی مەدەنی چەمكێكی نەگۆڕ نییە، بەڵكو پەیوەستە بەو پێكهاتە كەلتوورییەی كە تیایدا سەریهەڵداوە. لەهەمان كاتیشدا چەمكێكی مێژووییە پەیوەستە بە مەرج و دیاریكەرە مێژووییەكانەوە.\nبەدڵنیاییەوە بەشداریكردنی بنەڕەتیی بۆ خەمڵاندنی ئەم چەمكە لەلایەن پێشەنگەكانی تیۆریی گرێبەستی كۆمەڵایەتییەوە بووە. كە تێڕوانینێكی تازەیان هێنایە ئاراوە دەربارەی كۆمەڵگە و دەوڵەت.\nكەواتە چەمكی كۆمەڵگەی مەدەنی چەمكێكی مێژووییە پەیوەستە بە رەوتێكی كۆمەڵایەتیی و كەلتووری دیاریكراوی ئەو كۆمەڵگەیەی كە بەرهەمی هێناوە.\nهەندێك كەس دەڵێن كۆمەڵگەی مەدەنی بریتییە لە زنجیرەیەك دامەزراوەی سیاسی و ئابووری و كۆمەڵایەتی و كەلتووری كە بەشێوەیەكی نیمچە سەربەخۆ لە دەسەڵاتی دەوڵەت كار لەناو گۆڕەپانە جیاجیاكان دەكات بۆ چەند مەبەستێك وەك بەشداریكردن لە دروستكردنی بڕیاردا لەسەر ئاستی نیشتمانی، واتە وەك حیزب و سەندیكا و كۆمەڵە جۆراوجۆرەكان. هەروەها لە چالاكییە كەلتوورییەكانیشدا بەشێوەی یەكێتییەكانی نووسەران و رۆشنبیران و هەروەها لە چالاكییە كۆمەڵایەتییەكانیشدا بەمەبەستی بەشداریكردن لە هەوڵە كۆمەڵایەتییەكاندا بۆ بەدیهێنانی گەشەكردن.\nلەمەوە بۆمان دەرئەكەوێت كە توخمە بەرجەستەكانی كۆمەڵگەی مەدەنی بریتین لە حیزبە سیاسییەكان و سەندیكا كرێكارییەكان و رێكخراوە پیشەییەكان و كۆمەڵە كەلتووری و كۆمەڵایەتیەكان. دوور لەو دامەزراوانەی كە لەسەر بناغەی عورف و دابونەریتە بۆماوەییەكان رێكخراون. دیارە كۆمەڵگەی مەدەنی چوار مەرجی سەرەكی تێدایە كە بریتین لە خۆبەخشی، دامەزراوەیی و ئامانجدارێتی و خۆڕاییبوون. كەواتە كرۆكی كۆمەڵگەی مەدەنی ئەوەیە رۆڵی هەبێت لە رێكخستن و چالاك كردنی بەشداریكردنی خەڵك لە دیاریكردنی چارەنووسیاندا و رووبەڕووبوونەوەی ئەو سیاسەتانەی كە كار دەكەنە سەر گوزەرانیان و زیاتر هەژاریان دەكەن. هەروەها رۆڵی هەیە لە بڵاوكردنەوەی كەلتووری دەستپێشخەریی و داهێنان و كەلتووری دروستكردنی دامەزراوەكان و جەختكردنە سەر ورەی هاووڵاتییان و راكێشانیان بۆ ناو گۆڕەپانی مێژوو.\nلەمەوە دەتوانین بڵێین كۆمەڵگەی مەدەنی ئەم ئەركانەی لەسەرشانە:\n1- كۆكردنەوەی بەرژەوەندییەكان.\n2- یەكلاییكردنەوە و چارەسەركردنی ناكۆكییەكان.\n3- زیادكردنی سامان و باشكردنی بارودۆخ.\n4- پێگەیاندنی سەركردایەتی نوێ.\n5- بڵاوكردنەوەی رۆشنبیری دیموكراسی.\nهیگڵ دەڵێت كۆمەڵگەی مەدەنی ئەو پانتاییە كۆمەڵایەتی و ئەخلاقییەیە كە دەكەوێتە نێوان خێزان و دەوڵەتەوە. هەموو ئەو كەسانەش لەخۆدەگرێت كە لەپێناوی بەرژەوەندییەكانی خۆیاندا كێبڕكێ دەكەن لەگەڵ یەكتریدا بۆیە پێویستی بە چاودێری بەردەوام هەیە لەلایەن دەوڵەتەوە. چونكە هەر دەوڵەت زامنی یاسا و رێسا و هاوسەنگییە لەنێوان ركابەرەكاندا.\nهیگڵ لەسەر پرینسیپی ناسراوی خۆی لە بواری فەلسەفەدا دەڵێت هەر شتێك دەوڵەت و خێزان نەبێت ئەوا كۆمەڵگەی مەدەنییە.\nهەرچەندە هیگڵ دەوڵەتی بە دامەزراوەیەكی پێویست زانیوە بەڵام دەڵێت بەو مەرجەی كە دەوڵەتێكی ئەقڵانی بێت و ئازادی و سەربەستی زامن بكات. هیگڵ جەخت دەكاتەوە كە ئەركی كۆمەڵگەی مەدەنی هاوئاهەنگیكردنە لەنێوان داواكاریی و چاوەڕوانییەكانی كۆمەڵگەی مەدەنیی لەلایەكەوە و یاسا و بڕیارەكانی دەوڵەت لەلایەكی ترەوە.\nهیگڵ پێی وایە خێزان بێ توانایە لە چاندنی بەها پێویستەكاندا چونكە لەسەر ئاستی خزمایەتی و نزیكیی دامەزراوە و دامەزراوەیەكی خۆبەخش نییە.\nكارڵ ماركس دەڵێت كۆمەڵگەی مەدەنی بناغەی ماددی و واقیعی دەوڵەتە، واتە ماركس لەگەڵ هیگڵدا تەواو هاوڕا نییە و دەڵێت كۆمەڵگەی مەدەنی لەڕاستیدا دەرهاویشتەی ژێرخانی كۆمەڵگەیە نەك ئەنجامێكی هوشیاری ئەخلاقی و كۆمەڵایەتی بێت.\nهیگڵ پێی وایە دەوڵەت نوێنەری بەرژەوەندییەكانی گەلە و قۆناغی هەرە باڵای پێشكەوتنی كۆمەڵگەیە. بەڵام ماركس دەڵێت دەوڵەت نوێنەری بەرژەوەندییەكانی بۆرجوازی سەرمایەدارییە كە لە ئاكامی ناكۆكی چینایەتیدا سەریهەڵداوە و داوا لە چینی كرێكار دەكات درێژە بدات بە خەبات لەپێناوی ئازادی و هەڵوەشاندنەوەی مەرج و پێكهاتەكانی چەوساندنەوە كە خۆی لە هەژموونی چینی بۆرجوازیدا دەبینێتەوە بەسەر ئامڕازەكانی بەرهەمهێناندا.\nبەكورتییەكەی كۆمەڵگەی مەدەنی لای ماركس بریتییە لە وەرگێڕانی پێویستییەكان و مەرجەكانی ژێرخانی تایبەت بە پەیوەندی و ئامڕازەكانی بەرهەمهێنانەوە. واتە كۆمەڵگەی مەدەنی لەیەك كاتدا بناغەی دەوڵەتە و دژیشیەتی.\nئەلفەرفار ئەلعەیاشی:: 08/06/2019


وتووێژ:مۆرگان فریمەن - ویکیپیدیا، ئینسایکڵۆپیدیای ئازاد\nمۆرگەن فریمەن دروستتر نییە؟ - سەرچیا وتووێژ ٢١:٠٣، ٦ی تەممووزی ٢٠١٥ (UTC)\nلەگەڵ قسەی سەرچیا ibrahim وتووێژ ٠٩:٣٠، ٢٦ی تشرینی یەکەمی ٢٠١٦ (UTC)\nنازانم بەڵگەی ئەم دروستترە چییە؟! ئەگەر بەڵگە ئەمەیە من پێم خۆشە ئەمە ھیچ، دەنا بەڵگە بە شتێکی تر دەڵێن. بە ئینگلیزی /mɔrgən/ دەخوێنرێتەوە و ھەر کەس کوردی (سۆرانی) بزانێ دەزانێ شوا (ə) = بزرۆکە. بە Jackson /ˈʤæksən / دەڵێن جاکسن (مایکڵ جاکسن) نەک جاکسەن. Washington /wɑʃɪŋtən/ دەبێتە واشینگتن ناڵێن واشینگتەن. لێرەشددا /mɔrgən/ دەبێتە مۆرگن. پاشان لە گەڕاندا مۆرگان لە ھەموویان باوترە و مۆرگن کمترە و مۆرگەنی ھەڵەش ھەر دوو سێ ئاکامی لە کوردیدا ھەیە.--چالاک وتووێژ ١٣:٤٦، ٢٦ی تشرینی یەکەمی ٢٠١٦ (UTC)\nبەڵگەی دروستیی خوێندنەوەی خۆیانە. دواتریش ئەمە مشەوشی بۆ چییە، پرسیارێکە کردوومە و نە داوای گۆڕینم کردووە و نە شتێکی تر. لێرەش دووبارە شتەکان تێکەڵن، باوی کراوەتە پێوەر، کەچی لە ھەندێک وتووێژی تر ئەوەی حیسابی بۆ ناکرێت باوییە. ڕاستییەکەی بەم شێوەیە بێت وتووێژەکان کەڵکیان نابێت، زۆر کەس لە ویکیپیدیا تۆراون تا ئێستا ھەر لەسەر ئەم وتووێژانە بووە، نامەوێت چیتر بەم شێوەیە بەشداری بکەم لە ھیچ وتووێژێک. بەڕاستی گەر شتێکمان پێیە با وتاری نوێ دروست بکەین یان یارمەتیی بەکارھێنەرانی تر بدەین، بەم وتووێژانە بەس کاتمان بەفیڕۆ دەدەین. | سەرچیا — ٢١:١٤، ٢٦ی تشرینی یەکەمی ٢٠١٦ (UTC)\nدروستە مۆرگان باوە لە لایەن منەوە کێشە نییە ببێتە مۆرگن. بەڵام ئەگەر بڕیارە دیسان ناوێکی ھەڵە دابنێین وەکوو مۆرگەن (کە وەک وتم ئاکامی گەڕانیشی نییە) من دەڵێم با ھەر مۆرگانەکە بێ (دوو ھەڵە باو نەکەین). پاشان کە دەڵێی بەڵگە دروستیی خوێندنەوەی خۆیانە یانی جنابت جاکسن بە جاکسەن دەبیسی؟ نە ئەوان ئاوا دەڵێن نە ھیچ کوردێک. پاشان فەرھەنگی وتووێژمان نییە ئیتر کارێکی لەگەڵ ناکرێ. دەبێ فەرھەنگسازی بکرێ. زمانەکە وێرانە ئەویش ھەروا. ئەرکی ئێمە نییە بەسەرماندا سەپاوە.--چالاک وتووێژ ٠٤:٥٥، ٢٧ی تشرینی یەکەمی ٢٠١٦ (UTC)\nوەرگیراو لە «https://ckb.wikipedia.org/w/index.php?title=وتووێژ:مۆرگان_فریمەن&oldid=492370»\nئەم پەڕەیە دواجار لە ٠٤:٥٦ی ٢٧ی تشرینی یەکەمی ٢٠١٦ نوێ کراوەتەوە.


ڕێبه‌ری ئاشورییه‌کانی جیهان ده‌ڵێت ئێران نیشتمانی ئێمه‌یه - جام کوردی\nڕێبه‌ری ئاشورییه‌کانی جیهان ده‌ڵێت ئێران نیشتمانی ئێمه‌یه\nڕێبه‌ری ئاشورییه‌کانی جیهان له چاوپێکه‌وتنی کۆنسووڵی کۆماری ئیسلامی ئێران له شاری هه‌ولێر وتی: ئێران نیشتمانه ئارامه‌که‌ی ئاشورییه‌کانه.\nبه پێی ڕاپۆرتی جام کوردی، چاوپێکه‌وتنی مورته‌زا عه‌بادی کۆنسووڵی ئێران و پاتریاک ڕێبه‌ری ئاشورییه‌کانی جیهان له شاری هه‌ولێر به‌ڕێوه‌چوو.\nکۆنسووڵی ئێران له‌م چاوپێکه‌وتنه‌دا کورته‌یه‌کی له سه‌ر ڕووداوه سرووشتییه‌کانی ئه‌م دواییه‌ی وڵاته‌که‌ی و پرۆسه‌ی هاوکاریکردنی لێقه‌وماوان له لایه‌ن گه‌ل و حکومه‌تی ئێرانه‌وه خسته‌ڕوو و سیاسه‌تی ئه‌مریکاشی بۆ ڕێگری له گه‌یاندنی هاوکارییه مرۆڤییه‌کانی ده‌ره‌وه به پێچه‌وانه‌ی ئائین، بنه‌ماکانی مافی مرۆڤ و یاسا نێوده‌وڵه‌تییه‌کان ناو برد.\nله درێژه‌ی ئه‌م چاوپێکه‌وتنه‌دا، پاتریاک ئێرانی به نیشتمانی ئارامی ئاشورییه‌کان ناو برد و وتی: ئاشورییه‌کان به‌وپه‌ڕی ڕێزه‌وه له ئێران له گه‌ڵ موسڵمانان ژیان به سه‌ر ده‌به‌ن و هاوبه‌شی خه‌م و شایی یه‌کدین.\nناوبراو ستایشی ئه‌وه‌ی کرد که له به‌شێک له ناوچه‌کانی ورمێ که ته‌نانه‌ت ئاشورییه‌کانی تێدا نیشته‌جێ نییه، که‌نیسه‌کانی ئه‌وان له لایه‌ن موسڵمانانه‌وه ده‌پارێزرێت و بۆ سه‌رکه‌وتنی زیاتری گه‌ل و حکومه‌تی کۆماری ئیسلامی ئێران نزا و پاڕانه‌وه‌ی کرد.\nکۆنسووڵی ئێران به مه‌به‌ستی سوپاس و ده‌ستخۆشی له ڕێبه‌ری ئاشورییه‌کانی جیهان پاش به‌شداریی له ڕێوڕه‌سمی ئه‌مساڵی ساڵۆگه‌ڕی سه‌رکه‌وتنی شۆڕشی ئیسلامی له هه‌ولێر، سه‌ردانی ناوبراوی کرد.


:: PM:05:06:23/10/2021 \nبەدرێژایی 18 ساڵی رابردووی عێراقی نوێی دوای 2003، كورد و سەركردایەتییە سیاسییەكەی رۆڵی سەرەكیان لە بنیاتنانی سیستمی فەرمانڕەوایەتی و پێكهێنانی پەرلەمان و حكوومەت و نووسینەوەی دەستووری نوێی عێراق هەبووە، بەتایبەتی كارێزمایی سەرۆك بارزانی لە ساتە سەخت و تەنگژەكاندا بەجوانی رەنگی داوەتەوە و پەنای بۆ براوە، دوای هەڵبژاردنی پێشوەختەی عێراق، هەلێكی زیڕین بۆ كورد هاتووەتە پێش بۆ یەكخستنی ناوماڵی كورد و زیندووكردنەوەی هاوپەیمانی كوردستانی، بەو مەرجەی هێزە كوردییەكان هاوئاواز لەگەڵ پارتی دیموكراتی كوردستان بخوێنن و پێڕەوی سیاسەتە دانایانەكەی سەرۆك بارزانی بكەن.\nلە 10ی ئەم مانگە، هەڵبژاردنی پێشوەختەی پەرلەمانی عێراق بەڕێوە چوو، پارتی دیموكراتی كوردستان وەك هەموو جارێك پێشەنگی ناو ماڵی كورد بوو، خاڵێكی گرنگی ئەو هەڵبژاردنە بۆ كورد پێشبینی لێكگەیشتنی هێزە و نوێنەرانی كورد لە بەغدا دەكرێت، كە رەنگە زیاتر لە هاوئاهەنگی و یەكدەنگییەوە نزیكتر بن، بە بەراورد بە خولی پێشوو، كە ئەوكات ژمارەیەك ئەندام بەرەیەكی نەیاریان بۆ بەرژەوەندییەكانی هەرێم و حكوومەت و گەلی كوردستان پێك هێنا و زانیاری ناڕاستیان دەدایە نەیارانی كورد، ئەوانیش دەیانكردە بەڵگە بۆ بێبەشكردنی كورد لە مافە دەستوورییەكانی، كە ئەوە نەما و زۆرینەیان دۆڕاندیان.\nد. ماجد شنگالی، پەرلەمانتاری براوە لەسەر بازنەی شنگالی پارتی دیموكراتی كوردستان بۆ "وشە"، روونی كردەوە، ئەمڕۆ پارتی خاوەنی 33 كورسی پەرلەمانییە و یەكێتی نیشتمانیی كوردستان 16 كورسی بەدەست هێناوە، وەك پارتی هەوڵ دەدەین بە یەك دەنگ و یەك ریز بەرەو بەغدا بچین، كاتێك كورد 63 كورسی دەبێت، نەوەی نوێ خاوەنی نۆ كورسییە و خەریكی كۆبوونەوەیە لەگەڵ هەندێك لە كاندیدانی بێ لایەن و تشرینییەكان بۆ هاوپەیمانی، راستە لە هەرێمی كوردستان لەگەڵ ئێمە جیاوازن، بەڵام بوونی كورد بەو ژمارە كورسییە بەیەك دەنگی لە بەغدا بۆ پێكهێنانی حكوومەتی نوێی عێراق و بەرگریكردن لە مافەكانی كورد و خەڵكی كوردستان زۆر گرنگە.\nیەكهەڵوێستی كورد لە بەغدا بەو ژمارە كورسییەی بەدەستی هێناوە لە پێكهێنانی حكوومەت و بەرگریكردن لە مافەكانی زۆر گرنگە\nزیاتر گوتی، بەگشتی یەكڕیزیی كورد لەو قۆناغە لە بەغدا گرنگییەكی گەروەی هەیە، وەك پارتی باوەڕمان بە هاوپەیمانی لەگەڵ هێزەكانیتری عێراق هەیە، بەڵام ئەو گفتوگۆیانە دەستی پێ ناكرێت تا لایەنە شیعەكان خۆیان یەكلا دەكەنەوە، وەك دەزانن ململانێ لە نێوان رەوتی سەدر و چوارچێوەی هاوئاهەنگی شیعە بە سەرۆكایەتی دەوڵەتی یاسادا هەیە، بۆیە وا باشترە ئەوان خۆیان یەكلا بكەنەوە، دوای ئەوە كورد و سوننەیش گفتوگۆ بۆ پێكهێنانی هاوپەیمانی و پێكهێنانی حكوومەت بكەن، ئەگەرچی دۆخەكە ئاڵۆزە و تا پەسندكردنی فەرمیی ئەنجامی هەڵبژاردنەكان لەلایەن دادگای باڵای فیدرالەوە یەكلا نابێتەوە.\nشنگالی روونی كردەوە، بەدەر لەوە هەندێك جموجۆڵ هەیە، لەوانە زانیاری هەیە بەوەی لە نەجەف كۆبوونەوەیەكی لایەنە شیعەكان ساز بكرێ و چەند ناوێك وەك كاندید بۆ پۆستی سەرۆك وەزیران بخەنە روو، لەوان نووری مالیكی و مستەفا كازمی و سەعد عیدانی و محەمەد شەیاع سوودانی و جەعفەر سەدر و حەسەن كەعبی و نەسار روبەیعی، ئەوانە زانیاری دزەپێكراوە و 100 راست نییە، وەك كورد هیچ بڕیارێك نادەین تا شیعە خۆیان یەكلا نەكەنەوە، پێم وایە لایەنە شیعەكان دوای راگەیاندنی ئەنجامی پەسندكراوی هەڵبژاردن، بەرەو پێكهێنانی حكوومەتێكی تەوافوقی بە هاوشێوەی پێشوو بچن، هەرچی بێ لایەن و تشرینییەكان و نەوەی نوێیە، ئۆپۆزسیۆنێك لە 35 بۆ 40 كورسی پێك دێنن، ئەوەیش سەرەتایەكی باشە بۆ پرۆسەی سیاسی، كە ئۆپۆزسیۆنێك لەناو پەرلەمانی عێراقدا هەبێت.\n"بوونی هاوپەیمانی كوردستانی گرنگە بۆ لایەنە سیاسییەكان و خەڵكی كوردستانیش، خولی رابردووی پەرلەمانی عێراق هەندێك حاڵەتی بەخۆیەوە بینی كە باش نەبوو، بۆ نموونە تەوافوق لەسەر پۆستی سەركۆماری عێراق نەبوو، كاتێك دوو كاندیدی پارتی و یەكێتی هەبوو، كە لایەنە شیعە و هەندێك لە سوننەكان پاڵپشتان لە كاندیدی یەكێتی كرد، بۆیە هەندێك كێشە لەنێوان كورد لە خولی چواری پەرلەماندا هەبوو، بەڵام بۆ ئەو خولە پارتی و لایەنەكانیتریش دووپات لەوە دەكەنەوە چۆن بە یەكریزی و یەك دەنگی بچن بۆ بەغدا و یەك كاندید بۆ پۆستی سەركۆمار هەبێت"، ماجد شنگالی وای گوت.\nوەك هەموو جارێك لە بڕیار و ساتە چارەنووسسازەكانی كورد و كوردستان و عێراق رووەكان ئاراستەی سەرۆك بارزانی دەبن بۆ سوودبینین لە كاریزمایی و سەنگ و پێگە و داناییەكەی، ئەو كاندیدە براوەی پارتی ئاشكرای كرد، قسە هەیە بەوەی لە نزیكترین كاتدا سەرۆك بارزانی سەرپەرشتی كۆبوونەوەیەكی هەموو لایەنە سیاسییەكانی كوردستان بكات و بگەن بە رێككەوتن بۆ یەكڕیزی و یەكبۆچوون لە بەغدا، كورد یەك پارچە بێت و 63 كورسی واتە نزیكەی 20%ی ئەندامی ئەنجوومەنی نوێنەرانی عێراق پێك دێنن، ئەوەیش زۆر گرنگە بۆ كوردستان و هەموویان بەیەكەوە رۆڵی گەورەیان پێكهێنانی حكوومەتی نوێی عێراق دەبێت.\nروونی كردەوە، وەك پارتی دووپات لە بوونی یەك دەنگی كورد لە بەغدا دەكەینەوە، نەك وەك ئەوەی لە 2018 رووی دا، كە ترازان لە هەڵوێستی كورد هەبوو، بۆیە ئەوجارە پارتی رژدە بەوەی كورد یەك گوتاری هەبێت و سەردانی هەموو هێزە سیاسییەكانی كوردستانی كردووە، وەك گوتم قسە هەیە بەوەی لە رۆژانی داهاتوو سەرۆك بارزانی چاوی بە سەرانی هێزە سیاسییەكانی كوردستان دەكەوێت، بۆ لێكگەیشتن لەبارەی یەكهەڵوێستی كورد لە بەغدا لە گفتوگۆكانی پێكهێنانی حكوومەتی نوێی عێراق، بۆیە پێم وایە ئەوجارە هێزە كوردییەكان بە یەكهەڵوێست و دەنگ دەچن بۆ بەغدا و پۆستەكانیش لە كۆتادا قسەیان لەبارەوە دەكرێ و رۆڵی سەرەكیان لە سەرەتای گفتوگۆكاندا نابێت.\nچۆن سوودی لێ دەبینێت.. پێوەندی داعش بە بیتكوینەوە چییە؟\nخەڵكی سلێمانی وەڵامی شاسوار دەدەنەوە\nسه‌رچاوه‌ی هێرشه‌كانی داعشن.. بۆشاییه ته‌ناهییه‌كان بۆچی پڕ ناكرێنه‌وه؟\nمیلیشیاكان كارتی گوشاریان بەرز كردەوە.. شەوی سەری ساڵ چی دەكەن؟\nچین ئاراسته ده‌گۆڕێ و به هه‌موو توانایه‌وه پشتیوانی دۆزی كورد ده‌كات


كاتى ئه‌نجامدانى هه‌ڵبژاردنى ئه‌نجومه‌نى پارێزگاكانى هه‌رێم ڕاده‌گه‌يه‌نرێت\n268 جار بینراوە 17/4/2019 01:37 PM\nسەرۆكی ئەنجوومەنی پارێزگای هەولێر رایدەگەێنێت "هەڵبژاردنی ئەنجوومەنی پارێزگاكان دەكەوێتە مانگی دوانزدەوە".\nئەمڕۆ چوارشەممە عەلی ڕەشید، سەرۆكی ئەنجوومەنی پارێزگای هەولێر بە ماڵپەڕی فەرمی پارتی دیموكراتی كوردستانی ڕاگەیاندوە "بۆ هەڵبژاردنی ئەنجوومەنی پارێزگاكان سێ جار داوامان لە حكوومەت و كۆمسیۆن كردووە وادەی ئەنجوومەن كۆتایی هاتووە و پێویستە هەڵبژادرن ئەنجام بدرێـت، بەڵام كۆمسیۆن ئامادە نییە و حكومەت بوودجەی بۆ ئەم هەڵبژاردنە تەرخان نەكردووە".\nعەلی رەشید ئاشکرایکرد "وا پێـدەچێت لەگەڵ ئەنجوومەنی پارێزگاكانی عێراق لە مانگی دوانزەدا هەڵبژاردنەكانی ئەنجوومەنی پارێزگاكانی هەرێمیش ئەنجام بدرێـت".\nعەلی رەشید سەبارەت بە مووچەی فەرمانبەران و مووچە پاشەكەوتكراوەكان و پێشینەی هاوسەرگیری و خانووبەرە و كشتوكاڵ ئاماژەی بەوەداوە "هەریەكە لە ئەنجوومەنی پارێزگای هەولێر، سلێمانی، دهۆك و پارێزگای هەڵەبجە یاداشتێكیان داوەتە وەزارەتی دارایی و لیژنەی چاكسازیی پەرلەمانی كوردستان بۆ ئەوەی مووچەی پاشەكەوتكراوی فەرمانبەران و بڕی ئەو قەرزەی لای حكوومەتە لە ڕێگای هەژماری بانكییەوە بدرێت بە مووچەخۆران، هاوكات حكوومەت لە ڕێگەی ئەو هەژمارە تایبەتەوە پێشینەی هاوسەرگیری و خانووبەرە لە مووچەخۆران وەربگرێتەوە".\nعەلی ڕەشید وتیشی "وەزارەتی دارایی بێ گوێدانە یاداشت و نووسراوەكانی ئەنجوومەنی پارێزگاو پەرلەمان، هەڵساون بە وەرگرتنەوەی پێشنەكان لە فەرمانبەران و مووچەخۆران، لە كاتێكدا هیچ قەرزێك بۆ فەرمانبەران نەگەڕاتەوەوە، ئێمە جەخت لەسەر پێـشنیاز و بڕیارەكان دەكەینەوە و هاوكار و هاودەنگی مووچەخۆران دەبیـن لە بەدەستهێنانی مافەكانیان".\nئەوەش لەکاتێکدایە کە پەرلەمانی عیراق رۆژی ١٣ی تشرینی دووەمی دیاری کردووە بۆ هەڵبژاردنەکانی ئەنجومەنی پارێزگاکانی عیراق ، بەڵام تا ئێستا حکومەت و پەرلەمانی هەرێمی کوردستان بەفەرمی ئامادەکارییەکانیان بۆ ئەو هەڵبژاردنە ئەنجام نەداوە.


دیمانە لەگەڵ هونه‌رمه‌ند كاوه ژاژڵه‌یی.. ئامادەکردنی: كامه‌ران حاجی ئه‌لیاس – Dengekan\nbyDenegkan\tApril 14, 2021\tLiterature\nهونه‌رمه‌ند كاوه ژاژڵه‌یی: ئه‌و بێ سانسۆریه وای كردوه ئه‌وه‌ی حه‌ز بكات و پولدار بێت ببێته شازی هونه‌رمه‌ند\nهونه‌رمه‌ند كاوه ژاژڵه‌یی: سه‌رسامی ده‌نگی هه‌ردوو هونه‌رمه‌ند بلیمه‌ت قادر كابان و كه‌ریم كابانم\nزۆرن ئه‌و هونه‌رمه‌ندانه‌ی به‌رهه‌میان به‌ژماره،زۆر نیه به‌ڵام به‌رهه‌مه‌كانیان شاكار و نه‌مرن ،له هه‌موو كات و سه‌رده‌مێك دا له هزر و زایه‌ڵه‌ی وه‌رگر ده‌مێنێته‌وه، هونه‌رمه‌ند كاوه ئه‌حمه‌د حه‌سه‌ن ناسراو به (كاوه ژاژڵه‌یی) ، یه‌كێكه له‌و هونه‌رمه‌ندانه،كه خاوه‌نی چه‌ندین ،ئاواز و گۆرانی كه‌مه به‌ڵام هه‌موو به‌رهه‌مه‌كانی نه‌مر و به‌پێزن ژاژڵه‌یی،له ساڵانی حه‌فتایه‌كان، چۆته نێو جیهانی ئاواز و گۆرانی ، ئێمه وه‌كو ماڵپه‌ری كوردستان تیڤی به چه‌ند پرسیارێك به‌سه‌رمان كردۆته‌وه:\n*سه‌ره‌تا ئه‌گه‌ر بۆ خوێنه‌رانمان به‌كورتی باس له كاروانی هونه‌ری خۆت بكه‌یت .\n-ده‌ستپێكی هونه‌ریم ده‌گه‌ڕێته‌وه بۆ ساڵی 1977 ئه‌و كاته كه هاوكاربووم له‌گه‌ڵ تیپی شانۆی لادێ كه‌سه‌ر به به‌ڕێوه‌به‌رایه‌تیی كشتوكاڵ بوو له گه‌ڵ ئه‌م تیپه و هاوكار له‌گه‌ڵ هه‌ردوو هونه‌رمه‌ندی خوا لێخۆشبوو (حه‌مه جه‌زا علی و قادر زیره‌ك )به‌شداری بۆنه و ئاهه‌نگه‌كانمان ده‌كرد، دواتر له ساڵی 1978 له‌گه‌ڵ تیپی هونه‌ری هه‌ولێر چه‌ندین چالاكیم ئه‌نجام دا.\nگۆرانی (په‌شیمانی) یه‌كێك بوو له‌و گۆرانیه‌كانی به‌رێزتان كه ده‌نگ وزایه‌ڵه‌ی زرۆی هه‌بوو ئه‌گه‌ر بكرێت باس له چیرۆكی ئه‌م گۆرانییه بكه‌یت؟\n-له مانگی 3ی ساڵی 1978 كاتێك سه‌رقاڵی پڕۆڤه‌ی بابه‌ته هونه‌ریه‌كانی فیستیڤاڵی چالاكی قوتابخانه‌كان بووین، مامۆستای خوا لێخۆشبوو “سه‌ید ئه‌حمه‌د به‌رزنجی “كه سه‌رپه‌ریشتی چالاكیه‌كانی فیستیڤاڵی ده‌كرد، له كاتی پڕۆڤه‌كردن دا هه‌ستی كرد ده‌نگی من شیاوه بۆ ئه‌و ئاوازه‌ی كه داینابوو، بۆیه ڕۆژانه دوای ته‌واو بوونی پرۆڤه، هه‌ر له باخچه‌كه دا چه‌ند جارێك ئاوازه‌كه‌ی بۆ ووتمه‌وه، دواجار ووتی ده‌توانی وه‌ك من بیڵێیته‌وه، منیش به هه‌ست و سۆزی خۆم ئاوازه‌كه‌م بۆ ووته‌وه، زۆری پێ خۆش بوو ،ووتی ئه‌وه ئاوازی خۆمه و پێشكه‌شت بێ، ئه‌وه بوو له‌گه‌ڵ كۆمه‌ڵێك گۆرانی تری ناوازه‌ی تیپ له هاوینی ئه‌م ساڵه‌دا تۆماركرا، گۆرانیه‌كه ناوی په‌شیمانیه و ئاوازی مامۆستای خوالێخۆشبووه هۆنراوه‌كه‌شی هی شاعیر كاك نازم دڵبه‌نده.\n*كامه‌ن ئه‌و هونه‌رمه‌ند وكه‌سانه ، كه‌هاوكارو هاندانی به‌رێزت بوون؟\nئه‌ڵبه‌ت له هه‌ر كارێكی هونه‌ری كه‌سانێك هاوكار و دڵسۆزت ده‌بن، وه ئه‌وانه‌ی هاوكاری منیان كردووه مامۆستا (سه‌ید ئه‌حمه‌د به‌رزنجی) و مامۆستا (وریا ئه‌حمه‌د)و كاك (حه‌میدی بزق) وه هه‌روه‌ها سه‌رجه‌م ئه‌ندامانی گروپی نالی و كاك (سید ئه‌حمه‌د ڕواندزی)،له‌گه‌ڵ هه‌ردوو خۆشه‌ویستانم كاك سه‌باحی سه‌نتوور و كاك فه‌رهاد محمد ساڵح رێز و حورمه‌تم هه‌یه بۆ هه‌موویان، خوای گه‌وره له مامۆستا سید ئه‌حمه‌د به‌رزنجی خۆش بێت.\n*ئه‌و گۆرانیبێژانه كامه‌ن كه‌كاریگه‌ریان له‌سه‌ر تۆدا هه‌بووه؟\nهه‌ر له مناڵیمه‌وه سه‌رسامی ده‌نگی هه‌ردوو هونه‌رمه‌ندی خوالێخۆشبوو بلیمه‌ته‌كانی ئاواز و گۆرانی كوردی، قادر كابان و كه‌ریم كابان بووم، زۆر جار حه‌زم كردووه یه‌كێك له گۆرانیه‌كانیان بڵێمه‌وه، یادیان به خێر و گۆڕیان پڕ نور بێ.\n*بۆچی به‌رهه‌می نوێت نیه؟\nمن له ساڵی ٢٠٠٢وه وه وازم هێناوه هه‌ستم كرد ئیدی جێگای من نابێته‌وه له‌و بازاڕه‌ی ئه‌مڕۆی به ناو هونه‌ر و ته‌مه‌نیش هۆیه‌كی تری وازهێنانمه هه‌ر بۆیه‌ش له‌و ساته وه‌خته‌وه هیچ به‌رهه‌مێكم نیه.\nئاستی هونه‌ری گۆرانی و موزیكی كوردی له ئێستادا له چ ئاستێك دایه؟\nئه‌گه‌ر اغرا‌وات و ئیمتیازات لێبگه‌ڕێت ئێستاش شتی جوان و چاك ده‌كرێت.\nچۆن ده‌ڕوانیته گۆرانیبێژه گه‌نجه‌كان؟ -ماشاڵڵا ئه‌مڕۆ بێ سانسۆر ئه‌وه‌ی حه‌ز بكات و پولدار بێت ده‌بێته شازی هونه‌رمه‌ند له ماوه‌ی چه‌ند مانگێك ده‌یان چاوپێكه‌وتن و ده‌یان كۆنسێرت ئه‌نجام ده‌ده‌ن.\n*رۆڵی میدیا (تیڤییه‌كان) له‌بڵاوكردنه‌وه‌ی گۆرانی كوردی به ئه‌رێنی ده‌بینی؟\n-خوا خێریان بنوسێ هه‌ندێ له كه‌ناڵه‌كان جار جاره وه‌ك یادێك گۆرانیه ڕه‌سه‌نه‌كان په‌خش ده‌كه‌ن.\n*ئه‌و په‌نده‌ی له ژیانتا بڕوات پێی هه‌یه؟\nهه‌ر چه‌ندێكم زانیبێ ، ئێستا زانیم كه هێشتا هیچ نازانم.\nبه‌كورتی چی ده‌ڵیت بۆ (خۆشه‌ویستی ، هیوا ، ژیان )\n-ده‌كرێ ئه‌م سێ ووشه جوانه ئاوێته‌ی یه‌كتر بن، ئێمه هه‌ر هه‌موومان وه‌كو مرۆڤ ئه‌گه‌ر ناخمان پڕاوپڕ نه‌بێ له سۆز و خۆشه ویستی بۆ ده‌وروبه‌ر و ئه‌وانه‌ی له‌گه‌ڵیان ده‌ژین به هیواو ئاواته‌وه نه‌ژین هیچ جیاوازیه‌كمان نابێ له گه‌ڵ بونه‌وه‌رانی تر.\nPrevious تێکۆشان لە پێناوى وشە.. ئەحمەد رەجەب\nNext ئەفسـانە لە دەقی شیعری گەردوونیدا.. فازیل شــەوڕۆ


نووچە نێت | ڕاستگۆیی بێ لایەنی| رۆژنامەكانى ئيسرائيل چۆن باسى کوشتنى شيرین ئەبو عاقيلە دەكەن\nرۆژنامەكانى ئيسرائيل چۆن باسى کوشتنى شيرین ئەبو عاقيلە دەكەن\nMay 2022 12 - 18:12:09\nدواى ئەوەى حكومەتى ئيسرائيل بە فەرمى تۆمەتى كوژرانى رۆژنامەنووس شيرن ئەبوو عاقيلەى خستە پاڵ چەكدارانى فەڵەستين، رۆژنامەكانى ئەو وڵاتە لە راگەيێندراوەكانيان پشت بەو لێدوانەى حكومەتەكەيان دەبەستن.\nرۆژنامەى (هارتس)ى ئيسرائيلى، كە خاوەن ئاراستەيەكى چەپە راگەيێندراوێكى بڵاوكردەوە، لەو راگەيێندراوەدا نيگەرانى خۆى بە كوشتنى ئەو رۆژنامەنووسە دەردەبرێت، داوا دەكات لە ئاستى نێودەوڵەتى لێكۆڵينەوە لەسەر كوژرانى ئەو تاوانە بكرێت.\nلەبەشێكى ترى قسەكانى دەڵێت، "برينداركردن يان كوشتنى رۆژنامەنووس، بە رەهايى كارێكى قبوڵكراو نييە، شتێكى تريش هەيە دەبێت ئەو كوشتنە بۆ پۆليسى ئيسرائيل و كەسوكارى ئەو رۆژنامەنووسە لێگەڕێن."\nرۆن بن ئيشاى، چاودێرى سياسى بابەتێكى بڵاوكردۆتەوە، بە ناونيشانى رۆژنامەنووسان لە پێناو گواستنەوەى ڕاستييەكان ژيانى خۆيان دەخەنە مەترسيەوە، ئەوەش بۆ خزمەتى بانگەشەى سياسى نييە لە رۆژنامەى (يەديعوت ئەحرەنوت) بڵاوكردۆتەوە، سەبارەت بەو رۆژنامەنووسەش نووسيويەتى، "ئەبو عاقیلە رۆژنامەنووسێكى پيشگەر بوو، زياتر لە (20) ساڵە رووداوەكانى رۆژهەڵاتى ناوەڕاستى لە كەناڵى جەزيرە رووماڵ دەكرد، بەرگەى هەموو ئەو مەترسيانەى گرت كە رووبەڕووى دەبووەوە، بەڵام وەك زۆربەى رۆژنامەنووسەكانى پێش خۆى هەرچەندە پەيان بە مەترسيەكان دەبرد، بەڵام ئەوان لەژێر گولە و بۆمب و تەنانەت چەقۆش كارەكانيان دەكەن، ئەمەیش دەبێتەهۆى درروستبوونى مەترسى لەسەر ژیانیان."\nئەو نووسەرە لەبەشێكى ترى نووسينەكەى هێرشى كردۆتە سەر فەڵەستيينيەكان و كەناڵى ئەلجەزيرە، چونكە بەرپرسيارێتى كوشتنيان خستۆتە ئەستۆى ئيسرائيل.\nرۆژنامەى جرۆزاليم پۆستى راستڕەو، وتارێكى بڵاوكردۆتەوە پێيوايە، كوژرانى ئەبوو عاقيلە دەبێتە پاساوێک بۆ ئەنجامدانى هێرشى تيرۆرستى بۆ سەر ئيسرائيل.\nلەبەشێكى ترى قسەكانى هاتووە، "پێويستە لەكاتى رووماڵى رۆژنامەوانى پارێزگارى لە رۆژنامەنووسان بكرێت،"بەڵام رۆژنامەكە سەركۆنەكردنى ئيسرائيل رەتدەكاتەوە، دەڵێت، "ئەوانەى پێيانوايە ئيسرائيل ئەو رۆژنامەنووسەى كوشتووە، ئامادەن هەر شتێك لەسەر ئيسرائيل بگوترێت پشتڕاستى بكەنەوە، لەوانەش كوشتنى بەمەستى رۆژنامەنووسێكى بەناوبانگى وەك شيرن ئەبوو عاقيلە، ئەگەر كوشتنى شيرن بەراستى لەلايەن سەربازانى ئيسرائيلەوە بوو بێت، ئەوە پێويستە تەلئەبيب بەرپرسيارێتى بگرێتە ئەستۆ و پێداچوونەوە بە فەرمانە بەردەوامەكانى بكاتەوە."\nشیرین ئەبو عاقلە، ساڵی 1971 لە شاری قودس لەدایكبووە، بڕوانامەی بەكالۆریۆسی لە بواری رۆژنامەوانیدا لەزانكۆی (یەرموك) لە ئوردن بەدەستهێناوە، دوای ساڵێك لەدامەزراندنی كەناڵی ئەلجەزیرە، ساڵی 1997 وەك پەیامنێر لەو كەناڵە دەستى بەكاركردووە.


جوان هەڵسوکەوت کردن لەگەڵ ئافرەتی تەڵاقدراودا: ماڵپەڕی وەڵامەکان\nئافرەتانجوان هەڵسوکەوت کردن لەگەڵ ئافرەتی تەڵاقدراودا\nجوان هەڵسوکەوت کردن لەگەڵ ئافرەتی تەڵاقدراودا\nکاتێک ئافرەتێک تەڵاق دەدرێ زۆرێک لە ئافرەتان و خەڵکى بەچاوێکى ترەوە سەیرى دەکەن ئامۆژگاریتان چیە بۆ ئەو جۆرە کەسانە؟\nسەبارەت بە هەڵس و کەوت کردن لەگەڵ ئافرەتی تەڵاقدراودا بەداخەوە دەڵێین :\n1- هەندێ لەئافرەتان خوا هیدایەتیان بدات کاتێ ئافرەتێک تەڵاق دەدرێت سەرقاڵ دەبن بە باس کردن و هۆکاری تەڵاقەکەوە.\n2- زۆر دادەبەزنە سەر ئافرەتە تەڵاقدراوەکە کەڕەنگە قوربانی بێت وتوشی پیاوێکی خراپ ودڕنەدە بووبێت .\n3- یاخود قوربانی خراپی دینداری پیاوەکەی بێت بەوەی نوێژ نەکات ومادە هۆشبەرەکان بەکار بێنێت ، یاخود پەیوەندی حەرامی لەگەڵ ئافرەتانی تردا هەبێت.\n4- یاخود قوربانی کەم تەرخەمی کەس وکارەکەی بێت لەکەم تەرخەم بوونیان لەپرسیار کردن لەدینی ئەو کەسەی دێتە داوای کچەکەیان ، یاخود قوربانی دەستی زانیاری هەڵە ناڕاست بێت کەپێی دراوە لەبارەی ئەو پیاوەوە.\n5- لەگەڵ هەموو ئەمانەشدا ڕەحمی پێ ناکەن وزۆر جار پرسیاری هۆکاری تەڵاقدانەکەی لێ دەکەن ، حەتمەن ئەمەش زۆر ئیحراج وبێتاقەتی دەکات .\n6- کەهەندێ جار لەبەر لاوازی ئیمان ناچار دەبێت بەخراپە باسی پیاوەکە بکات وچەند عەیبێکی بداتە پاڵ ، لەپێناو ڕزگار بوون لەتانەی ئافرەتان ، وگاڵتەکردنیان.\n7- ئافرەتى تەڵاقدراو نامەی ناردوە بۆمان و شکایەتی حاڵی خۆی دەکرد بەوەی لەبارێکی ناخۆش وقورسدایە بەهۆی تەعلیق وپرسیاری بێزار کەری ئافرەتانەوە.\n8- واز لەخوشکەکانتان بێنن لەبری ئەزیەتدانیان ، خەفەتیان بۆ بخۆن.\n9- وە زۆر دوعایان بۆ بکەن بەوەی خودا دامەزراویان بکات ، ودەرگای خێریان لێ بکاتەوە وخەم وخەفەتیان بڕەوێنێتەوە.\n10- بیر خستنەوەیان بەوەی ئەوەی بەسەریان هاتووە نوسراوە وخێرێکی گەورەی تێدایە بۆ کەسێک ئارام بگرێت وچاوەڕێی پاداشت بێت.\n11- وە بیرهێنانەوەیان بەهۆکارەکانی جێگیر بوون وەک : (ٳنا لله وٳنا ٳلیە راجعون ، وٲستغفر الله) ، وخێر کردن ، ودوعا کردن بەبەهێز بوونی ئیمان ، وداوای فەزڵی خودا کردن.\n12- وە بیرهێنانەوەیان بەگرنگی پشت بەستن بەخودا و نائومێد نەبوون لەڕەحمی خودا.\n13- وە بەلەسەر خۆییەوە بیرهێنانەوەیان بەموحاسەبە کردنی خۆ وپەند وەرگرتن لەهەڵەکانی ڕابردوو.\n14- وە تۆ ئەی ئەو کەسەی دەتەوێ ژنی دووەم بێنی ، با هەمو غەمت هێنانی ئافرەتی عازەب ومنداڵ نەبێت ، تۆ نازانیت بەرەکەت وتەوفیق لە چ دایە ، لەکاتی بوونی نیەتی چاک بەمارەکردنی بێوەژن یاخود تەڵاقدراو ڕەنگە خودا بەرەکەت بڕژێنێت بەسەرتدا بەشێوەیەک هەرگیز لەکچی عازەبدا دەستت نەکەوێت.\n15- وە لەکۆتایی دا بیری خۆت بێنەوە واجبە ئەوەی کەبۆ خۆت پێت خۆشە دەبێ بۆ کەسانی تریش پێت خۆش بێت ، وتۆ ئەو جۆرە مامەڵەیە بۆ کچ وخوشکەکانی خۆت پێت خۆش نی یە گەر تەڵاق بدرێن ، بەهەمان شێوە خەڵکیش پێی خۆش نی یە ، خودا بتان پارێزێت وڕەوشتی چاکتان پێ کەرەم بکات بەشێوەیەک ڕەچاوی حاڵی دەروونی کەسانی تر بکەن.\nوصلِّ اللهم على نبينا محمد ومن والاه\nئافرەتان و نوێژى جەماعەت لە نێو خۆیاندا گرنگى پۆشاكی شەرعی بۆ ئافرەتی موسوڵمان چیە؟ وە مەرجەکانى باڵاپۆشى کامانەن؟ کەی منداڵ دەبێتە مەحرەم بۆ دایکی؟ ئایا كەمترین تەمەنی منداڵ چەندە بۆ ئەوەی ببێتە مەحرەمی ئافرەت ئەگەر بیەوێت سەفەر بکات؟ حوكمى مێش كردن بۆ ئافرەتان چى یە؟ ئایا دروستە ئافرەتان حەیوان سەرببڕن یان سەربڕاوى ئافرەتان خواردنی دروست نیە؟\nسەردان: ٦٣٢ بەش: ئافرەتان\nپرسیاری دواتر(10) ئامۆژگارى بۆ ئافرەتى تەڵاقدراو پرسیاری پێشترمافەکانی ئافرەتی تەڵاقدراو لە ئیسلامدا


هێزی باوەڕ - پیران ئه‌میر\n31/8/2019 - 11:17\nڕەنگە زۆر کەس کاریگەری ئەو متمانە و باوەڕە لە ئێستادا هەست پێ نەکەن\nگەمارۆکانی سەر ئێران تادێت فراوانتر و گشتگیرتر دەبێت و ئاستی بارودۆخەکە نزیک لە تەقینەوەیە، هەوڵە نێودەوڵەتییەکان کاریگەریان لاواز بووە هیچ لایەک نەیتوانیوە بارودۆخەکە هێوربکاتەوە، جیهان چاوەڕێی جەنگێکی ترە، جەنگێک کە کاریگەری تەواوی لەسەر بارودۆخی ڕۆژهەڵاتی ناوەڕاست و بەشێکی جیهاندا دەبێت، چونکە هەژموونی سیاسی و سەربازی ئێران بە تەواوی لە عێراق و سوریا و لوبنان و یەمەن دیارە و بە پچڕ پچڕیش لە تەواوی وڵاتانی عەرەبی و تەنانەت لە ئەفغانستان و پاکستانیش هەستی پێ دەکرێت، ئەمە جگە لە هەژموونی ئابووری ئێران، کە بە یەکێک لە گرنگترین فڕۆشیارانی نەوتی جیهان دادەنرێت، کاریگەری سیاسی و ئابووریەکان دەشێ بەجۆریک بێت کە ڕەنگدانەوەی تەواوی قۆناغی خۆی هەبێت.\nلە لایەکی ترەوە داعش لێرە و لەوێ و کردەوە ڕەشبگیریەکانی دەستپێکردۆتەوە، بەتایبەت لەو ناوچانەی کە لەدوای 16ی ئۆکتۆبەر توشی بۆشایی ئەمنی و ئیداری بوون، بە شەوان هەڵدەکوتنە سەر گوندەکان و کردەوەی نامرۆڤانە ئەنجام دەدەن، لەوسەرەوە ئیسرائیل پێگەکانی حەشدی شەعبی وێران دەکات و هەڕەشە لە هەموو ئەو جۆرە هێزانە دەکات کە بە نزیک لە ئێران دادەنرێن، لەو نێوەندە پڕ ئاریشە و کێشەیەدا " مایک پێنس"جێگری سەرۆکی ئەمریکا پەیوەندی تەلەفۆنی لەگەڵ "نێچیرڤان بارزانی" سەرۆکی هەرێمی کوردستان ئەنجام دەدات و بارودۆخی ناوچەکە تاوتوێ دەکەن، لەمیانەی ئەو گفتوگۆدا مایک پێنس دوپاتی پەیوەندی هاوپەیمانانەی لەگەڵ سەرۆکی هەرێمی کوردستان کردەوە و بەڵێنیدا هەموو هاوکارییەک بکات بۆ چارەسەری بنبڕی کێشەکانی نێوان هەرێم و بەغدا، ئەو پەیوەندییە تەلەفۆنییەی جێگری سەرۆکی زلهێزترین وڵاتی جیهان لەو ئان و ساتەدا دەرخەری ئەوەیە کە باوەڕی ئیدارەی حکومەتی ئەمریکا لەبەرامبەر هەرێمی کوردستان لەوپەڕی بەهێزیدایە و ئەمریکا هەروەک ڕۆژانی شەڕی داعش بۆ داهاتووش پێویستی بە هەرێمی کوردستان دەبێت کە وەک هاوپەیمانی سەرەکی بمێنێتەوە و بارودۆخی ناوچەکە بە ئارامی بهێڵێتەوە و کوردستان هەمیشە وەک پەناگەی ئارامی پەنابەران بمێنێتەوە و پێکەوەژیانی نەتەوە و ئاین و ئاینزاکان زیاتر پەرەبستێێت.\nڕەنگە زۆر کەس کاریگەری ئەو متمانە و باوەڕە لە ئێستادا هەست پێ نەکەن بەڵام بە بێگومان ئەو گفتوگۆیەی لە نێوان ڕاهێنەرەکانی تۆپی پێدا ڕوودەدات کاریگەریەکەی لە گۆڕەپانی یاریەکە بەتەواوی دەبینرێت و ئەنجامیش ئەوەی سەلماندووە کە ئەو باوەڕە پتەوە لە ڕابدوودا وەک هێزی پشتیوانی دیبلۆماسی کاریگەری ڕوون و ئاشکرای هەبووە، بەتایبەت لەدوای 16ی ئۆکتۆبەر و داستانی پردێ، کاتێک وەزیری دەرەوەی ئەوکاتی ئەمریکا باوەڕی خۆی و حکومەتەکەی بە ئیدارەی کابینەی هەشتەمی حکومەت بە سەرۆکایەتی نێچیرڤان بارزانی دووپاتکردەوە و ئەو باوەڕە پتەوە دەرخەری کاریزمایی کەسایەتی نێچیرڤان بازرانییە، ئەو کەسەی توانی بە تەنها بەسەر هەموو ئابڵوقەکاندا سەربکەوێت و کوردستان بگەیەنێتە کەناری ئارامی و سەقامگیری سیاسی و ئابووری فەراهەم بکات.\nمه‌حمود مه‌حه‌مه‌د: ئه‌م ساڵ لەبەر ڕێکارەکانی تەندروستی، گردبوونەوە و مەڕاسیم ئەنجام نادەین\nپارتی له هەناو و ناخی کوردان لەدایکبووە


په‌يامى سه‌رۆكى هه‌رێمى كوردستان له يادى ئه‌نفالدا\n2020-04-14 [03:41 AM]\nله يادى سى و دوو ساڵه‌ى شاڵاوه به‌دناوه‌كانى ئه‌نفالدا، به ڕێز و شكۆوه هه‌موو ئه‌و قوربانييانه به‌بير ده‌هێنينه‌وه كه له‌و تاوانكارى و جينۆسايده‌دا گيانيان به‌خشى و سه‌رى ڕێز و نه‌وازش له‌به‌رده‌م گيانى پاكى ئه‌وان و ته‌واوى شه‌هيدانى كوردستان داده‌نوێنين، سڵاو و ڕێز بۆ خێزان و كه‌سوكارى سه‌ربه‌رزيان.\nئه‌نفال يه‌كێك له سامناكترين و دڕه‌نده‌ترين تاوانه‌كانى مێژووه كه ئافره‌ت، پياو، منداڵ و پيرى نه‌ناسيوه و بێباكانه هه‌مووانى پێكه‌وه به‌ره‌و مه‌رگى به‌كۆمه‌ڵ ڕاپێچ كردووه، هه‌روه‌ها ژينگه و ئاوه‌دانى ته‌خت كردووه و هه‌موو شوێنه‌وارێكى ژيانى سڕيوه‌ته‌وه. ئه‌و سياسه‌ته ڕه‌گه‌زپه‌ره‌سته‌ى به‌عس بووه هۆى ئه‌وه‌ى ته‌نيا له شاڵاوه‌كانى ئه‌نفالدا زياتر له (180) هه‌زار هاووڵاتيى كوردستان گيانيان سپارد و كۆمه‌ڵكوژ و زينده‌به‌چاڵ كران، جگه له وێرانكردنى هه‌زاران دێهات و ده‌يان شارۆچكه‌ى كوردستان.\nله كاتێكدا ئه‌مڕۆ يادى ئه‌و ئازيزانه و ته‌واوى شه‌هيدانى كوردستان ده‌كه‌ينه‌وه، ده‌بێ هه‌موو هه‌وڵێكمان بۆ ئه‌وه بێت كه به هيچ شيوه‌يه‌ك ڕێگه نه‌درێت جارێكى ديكه نه گه‌لى كوردستان و نه هيچ گه‌ل و ملله‌تێكى ديكه‌ى سه‌رزه‌مين، ڕووبه‌ڕووى ئه‌و تاوانكارى و جينۆسايده ببنه‌وه، ده‌بێ ده‌وڵه‌تى عێراقيش وه‌ك ئه‌ركى ياسايى و ئه‌خلاقيى خۆى، ئاوڕێكى جددى له كه‌سوكارى قوربانييان بداته‌وه و قه‌ره‌بوويان بكاته‌وه.\nهه‌ر وه‌ك چۆن دادگای باڵای تاوانه‌كانی عێراق ئه‌نفاله‌كانى به جینۆساید و تاوانى دژى مرۆڤایه‌تى و تاوانى جه‌نگ ناساند، داواكارين كۆمه‌ڵگه‌ى نێوده‌وڵه‌تيش ئه‌و تاوانكارييانه به جينۆسايد بناسێنێت، له‌م پێناودا به‌رده‌وام ده‌بين و هه‌موو هه‌وڵێكمان ده‌خه‌ينه گه‌ڕ، هه‌روه‌ها به‌رده‌وام ده‌بين بۆ دۆزينه‌وه‌ى ڕوفاتى شه‌هيدان و گێڕانه‌وه‌يان بۆ ئامێزى نيشتمان.\nله‌م ياده‌دا دروود بۆ گيانى شه‌هيدان كه هه‌ميشه له ياده‌وه‌ريى گه‌لى كوردستاندا به زيندوويى ده‌مێننه‌وه.


دوای ٦ مانگ تەرمی دوو کۆڵبەری ناوچەی تەرگەرەو لە ژێر بەفر هێنرایە دەر | مرۆڤایه‌تی , Mirovayeti\nHome كوردستان ڕۆژهه‌ڵات دوای ٦ مانگ تەرمی دوو کۆڵبەری ناوچەی تەرگەرەو لە ژێر بەفر هێنرایە...\nدوای ٦ مانگ تەرمی دوو کۆڵبەری ناوچەی تەرگەرەو لە ژێر بەفر هێنرایە دەر\nته‌رمی دوو كۆڵبه‌ری كوردی خه‌ڵكی رۆژهه‌ڵاتی كوردستان كه له‌نێوان سنووره‌كانی رۆژهه‌ڵات‌و باكووری كوردستان كه‌وتبوونه ژێر به‌فره‌وه، دوای 6ی مانگ‌و توانه‌وه‌ی به‌فر دۆزرانه‌وه.\nئه‌و دوو كۆڵبه‌ره كورده 6 مانگ به‌رله‌ئێستا له‌هاوڕێیانی دیكه‌یان دابڕابوون‌و به‌هۆی هه‌ره‌سی به‌فره‌وه كه‌وتبوونه ژێر به‌فرو له‌وكاته‌وه نه‌دۆزرانه‌وه، تا هه‌ینی رابردوو كه به‌هۆی هاتنی وه‌رزی گه‌رما به‌فری چیای چل مێری شه‌هیدان توایه‌وه‌و ته‌رمه‌كان ده‌ركه‌وتن‌و خه‌ڵك دۆزینیه‌وه.\n(كامڕان پوورسه‌موویان‌و مامه‌د قوچی كوتالان) ئەو دوو کۆڵبەرە کوردەی خه‌ڵكی گوندی شیبان ـی ناوچه‌ی ته‌رگه‌وه‌ری ورمێ ـن کە ڕۆژی هه‌ینی رابردوو له‌چیای چل مێری شه‌هیدان كه ده‌كه‌وێته نێوان ڕۆژهه‌ڵات‌و باكوور له‌لایه‌ن خه‌ڵكه‌وه دوای توانه‌وه‌ی به‌فر ته‌رمه‌كانیان دۆزراونه‌ته‌وه.\nلوقمان پوورسه‌موویان برای كامه‌ران له‌لێدوانێكدا بۆ خه‌ندان وێڕای پشتڕاستكردنه‌وه‌ی ئه‌و هه‌واڵه، وتوویەتی: “كامڕان تازه ژنی ماره‌كردبوو، به‌هۆی هه‌ژاری‌و نه‌بوونی كار ناچاربوو كۆڵبه‌ری بكات‌و به‌نیازبوو ئه‌م به‌هاره ده‌ستگیرانه‌كه‌ی بگوازێته‌وه، به‌ڵام له‌دواین مانگی پاییزی ڕابردوودا ڕۆیشت‌و ئیدی نه‌گه‌ڕایه‌وه”.\nبه‌پێی ئاماره‌كانی ئه‌و تۆڕه له‌وساڵه‌دا 44 كۆڵبه‌ر به‌هۆی ته‌قه‌ی ڕاسته‌وخۆی هێزه ئه‌منییه‌كانی ئێران كوژراون‌و 21ی دیكه‌ش برینداربوون، 7 كۆڵبه‌ری دیكه‌ش به‌هۆی خنكان له ئاودا، سه‌رمابردوویی‌و رووداوی دیكه‌وه گیانیان له‌ده‌ستداوه.\nئه‌و ئاماره سه‌رجه‌م حاڵه‌ته‌كانی گیان له‌ده‌ستدان‌و برینداربوونی كۆڵبه‌رانی كورد له‌رۆژهه‌ڵاتی كوردستان له‌خۆ ناگرێت‌و ته‌نیا ئه‌و حاڵه‌تانه‌ن كه له‌لایه‌ن (تۆڕی مافی مرۆڤی كوردستان)ه‌وه تۆماركراون و كۆكراونه‌ته‌وه.\nشایانی ئاماژەیە کە ئەمە یەکەمجار نیە ڕووداوی لەم شێوە دێتە ئاراوە، تا ئێستا لە دوو ناوچەی مەرگەوەر و تەرگەوەر ئەوە چوارەمین جارە لە ماوەی ١٠ ساڵی ڕابردوودا ڕووداوی لەم شێوە بێتە ئاراوە کە مردنی دوو برای ناوچەی مەرگەوەر لە ناو تووش و سەرمادا یەکێک لەو نموونانەیە کە دوای ماوەیەکی یەکجار زۆر تەرمەکانیان لە ناو بەفر هێندرایە دەر.\nPrevious articleبانە: تەقە لێ کردن و بریندار کردنی کاسبکاران و کۆڵبەرانی کورد بەردەوامە\nNext articleمرکز دموکراسی و حقوق بشر کردستان خواهان مرمت روستای قره سقل است


وەزیری نەوتی عێراق: بەشێوەیەكی كردەیی بەرەو جێبەجێكردنی بڕیاری دادگای فیدراڵی ڕۆشتووین – لڤین پرێس\nوەزیری نەوتی عێراق: بەشێوەیەكی كردەیی بەرەو جێبەجێكردنی بڕیاری دادگای فیدراڵی ڕۆشتووین\nوەزیری نەوتی عێراق ڕایگەیاند، بەشێوەیەكی كردەیی بەرەو جێبەجێكردنی بڕیاری دادگای فیدراڵی ڕۆشتوون و سوربوونی بەغدای دەربڕی لەسەرئەوەی، كە ئەوەی لە بەڕێوەبردنی نەوتدا لە بەسرە جێبەجێ دەكرێت بەسەر هەرێمیشدا جێبەجێبكرێت.\nئیحسان عەبدولجەباری، وەزیری نەوتی عێراق لەچاوپێكەوتنێكدا لەگەڵ كەناڵی (الفرات) باس لە هەنگاوەكانی دوای بڕیارەكەی دادگای فیدراڵی تایبەت بە دۆسیەی نەوتی هەرێم و كرد و جەختیكردەوە لە جێبەجێكردنی بڕیارەكەی دادگای فیدراڵی.\nئیحسان عەبدولجەباری، وەزیری نەوتی عێراق وتی: ئێمە بەشێوەیەكی كردەیی بەرەو جێبەجێكردنی بڕیاری دادگای فیدراڵی ڕۆیشتووین، هەرێم دەڵێ پێمانوانییە بڕیاری دادگای فیدراڵی بەسەرماندا جێبەجێ ببێت، پێیانوانییە ئەو بڕیارە ئەوان پابەند بكات، بەڵام ئێمە پێمانوایە ئەو بڕیارە پابەندە لەسەرمان.\nدەشڵێت: سێ خاڵمان بە فەرمی داوە بە سەركردایەتی هەرێم و ئەو شاندەی كە هاتووە، یەكەم: پێداچونەوەی گرێبەستەكان و چارەسەركردنی هەموو ئەو كەموكورتییە بازرگانیانەی كە تێیاندایە.\nدووەم: دروستكردنی كۆمپانیای نەوتی كوردستان، كە حكومەتی فیدراڵی خاوەندارێتیی دەكات و بارەگاكەی لە هەولێر دەبێت و لایەنی یەكەم دەبێت لە هەموو كۆمپانیاكاندا لە هەرێم.\nسێیەم: سیاسەتی پەرەپێدانی كێڵگەكان و نرخی نەوت فیدراڵی دەبێت، واتە بە شەراكەت دەبێت لەنێوان هەرێم و بەغداد، ئەمە بڕیاری وەزارەتی نەوتە بۆ چارەسەركردنی كێشەكە، هیچ چارەسەرێكی ترمان لانییە.\nهەرێمی کوردستان.. لە 24 سەعاتی رابردوودا تەنها حەوت كەس توشی كۆرۆنا بوون\nوەزارەتی سامانە سروشتیەکان ڕاگەیەندراوێکی بڵاوکردەوە


فڕۆکەیەکی سەربازی نەناسراو بە بۆمبی فسفۆری شارباژێر بۆردومان دەکات - هيوای کۆرد\nHome » هەواڵ » کوردستانی » فڕۆکەیەکی سەربازی نەناسراو بە بۆمبی فسفۆری شارباژێر بۆردومان دەکات\nفڕۆکەیەکی سەربازی نەناسراو بە بۆمبی فسفۆری شارباژێر بۆردومان دەکات\nin کوردستانی, هەواڵ 06/08/2020\t0\nبەڕێوەبەری ناحیەی گاپیڵۆن لە سنوری شارباژێر رایگەیاند، پێشنیوه‌ڕۆی ئەمڕۆ فڕۆکەیەکی سەربازی نەناسراو پێنج بۆمبی فسفۆری لە سنوری ناحیەکەیان فڕێداوەتە خوارەوە و بەهۆیەوە لە چەند شوێنێک ئاگر کەوتوەتەوە و بەبێ ئەوەی زیانی گیانی هەبێت.\nکامەران عەبدوڵا، بەڕێوەبەری ناحیەی گاپیڵۆن لەلێدوانێكی رۆژنامەوانیدا رایگەیاند، فڕۆکەیەکی سەربازی کاتژمێر 9:50 خولەکی ئەمڕۆ دوشەممە لە رۆژئاوای ناحیەی گاپیڵۆن بەرەو ناوەندی ناحیەکە هاتوە، “سەرەتا بە ئاسمانی ناحیەی گاپیڵۆندا تێپەڕی و لە گەڕانەوەیدا لە نزیک ناحیەکە پێنج بۆمبی فسفۆری فڕێداوەتە خوارەوە”.\nئاماژەی بەوەشکرد، لە ئەنجامی بەردانەوەی ئەو بۆمبە فسفۆرانە لە چەند شوێنێک ئاگر کەوتەوە و بەبێ ئەوەی زیانی گیانی هەبێت، ئاگرەش بە ماوەیەکی کەم کۆنتڕۆڵکرا.\nلەبارەی ناسنامەی ئەو فڕۆکە سەربازییەش بەڕێوەبەری ناحیەی گاپیڵۆن وتی، ناسنامەی ئەو فڕۆکە سەربازییە نەزانراوە و نازانن لە کوێوە هاتوە، بەتایبەت کە ئەوە یەکەمجارە لە ناحیەکەیاندا روداوێکی لەو شێوەیە رودەدات.\nئەوەشی خستەڕو، “بەردانەوەی ئەو بۆمبە فسفۆرانەش لەلایەن فڕۆکەیەکی سەربازییەوە لە کاتێکدایە سنورەکەی ئەوان هیچ گرفتێکی سەربازی لێ نیە، وەک بونی یەکەی چەکداری کە سەر بە حکومەتی هەرێم نەبن”.\nبۆمبی فسفۆری شارباژێر فڕۆکە کامەران عەبدوڵا ناحیەی گاپیڵۆن\t2020-06-08\nTagged with: بۆمبی فسفۆری شارباژێر فڕۆکە کامەران عەبدوڵا ناحیەی گاپیڵۆن\nفڕۆکە جەنگییەکانی تورکیا سنووری ئامێدییان بۆردومانکرد


مەحمو رەزا ئەمین: بزوتنەوەی گۆڕان و بازاڕی ئازاد، تایبەتکردنی کەرتی کارەبا. – WTARIKURD\nچەن رۆژێکە هەواڵی تایبەتکردنی کەرتی کارەبا تۆڕە کۆمەڵایەتی‌یەکانی داپۆشیوە. گۆیا “حوکمەت!” کەرتی کارەبا ئەدا بە “کەرتی تایبەت!” و لەناو کەرتی تایبەت‌یشا ناوی هەردو کۆمپانیای “کار” و “قەیوان” یەن کە هەردوکیان هی حیزب یا فیگەرەکانی حیزبن. یەکەمیان هی پارتی و دومیان هی یەکێتی یە کە، کەس نازانێ سەرچاوەی سەرمایەکانیان لە کوێوە هاتوە.\nبۆ رەواندنەوەی هەر خراپ حاڵیبونێک، ئەبێ بڵێم کە، بە بێ “کەرتی تایبەتی ئازاد” و ئازادکردن و چالاککردن و رەخساندنی هەلومەرجی یەکسان و تەندروست بۆی، مەحاڵە ئابوری‌ی کوردستان بکەوێتە سەر سکەی دروست و لە قەیرانەکانی رزگاری ببێ. بەڵام ئەوەی لە کوردستان ئە گوزەرێ، کەرتی تایبەت نیە، بەڵکو ئابوری‌ی حیزبە، کە ئەشێ بیچوێنین بە ئابوری‌ی سەرمایەداری‌ی دەوڵەتی‌ی سەردەمی رژێمە سۆشیالیستی‌یەکانی سەدەی رابردو.\nساڵانێکی زۆرە دەسەڵاتی ئۆلیگارشی‌ی کوردی، وەکو هەمو کۆنسێپتەکانی تر، مانای ئابوری‌ی ئازاد یان ئابوری‌ی بازاڕیشی شێواندوە. ئەوەی ئێستا لە کوردستان ئەگوزەرێ ئابوری‌ی ئازاد نیە، بەڵکو ئابوری‌ی خزم و ئابوری‌ی قۆرخکاری‌ی پارتی و یەکێتی‌یە. ئەم دوە، هەر یەکەیان لە ناوچەی هەژمون و دەسەڵاتی خۆی، بەناوی بازاڕی ئازاد و کۆمپانیای کەرتی تایبەتەوە، تانوپۆی ئابوری حیزب و ئابوری‌ی خزم و خێزان‌یان داڕشتوە و جێگیر کردوە. بۆیە باسکرن لە تایبەتکردنی کەرتی کارەبا درۆیەکی گەلێک گەورەیە و راستی‌یەکە ئەوەیە کە کارەبا ئەکرێ بە مڵکی حیزب و بنەماڵە. وە ئەوەی لە کوردستان ئە گوزەرێ ئەوەیە کە، جیاوازی‌ی نێوان ئابوری‌ی هەرێم و ئابوری‌ی ئازاد، ئەرز و ئاسمانە.\nئەو کەرتانەی تا ئێستا قۆرخیان نە کرد بون: کارەبا، ئاو و رێگاوبا بون. وا بە رێگەوەن کارەباش “حیزبماڵی” و کۆنترۆڵ بکەن. ئەگەر باقی حیزبەکان هەر ئاوا بێکار و کاردانەوە و خەڵکەکە هەر ئاوا سڕ بن، بە دڵنیایی‌یەوە ماوەیەکی کە نۆرەی ئاو و رێگاوبان‌یش یەت، کۆمپانیاکانی حیزب و بنەماڵە ئەوان‌یش “حیزبماڵ” و “خێزانماڵ” ئەکەن.\nئەم دو حیزب و بنەماڵە ئۆلیگارشیانە، لە هەوڵەکانیانا بۆ قۆرخکردنی یەکجارەکی تەواوی سێکتەرەکانی ژیان و کەرتەکانی ئابوری، پشت بە قانون و نیزامی ئابوری نا بەستن، بەڵکو پشت بە “شەرعیەتی شۆڕشگێڕانە!”، “هێزی چەک”، “هێزی پارەی دزراوی میللەت”، “سیاسەت و دەسەڵاتی رەها”ـی خۆیان ئەبەستن.\nرۆژی یەک شەممە، ٤ی ١٠ی ٢٠٢٠ وەزارەتی کارەبای هەرێم رونکردنەوەیەکی لەسەر بەتایبەتکردنی کەرتی کارەبا بڵاو کردەوە. دڵنیایی داوە بە خەڵک کە وەزارەتی کارەبا خۆی چاودێری کۆمپانیاکان ئەکا، رێگا نادا نرخی کارەبا زیاد بکرێ و ٧٠% فەرمانبەرانی وەزارەتەکەی ئەبنە موچەخۆری کۆمپانیاکان و… هتد.\nبە گوێرەی مادەی ١١١ی دەستوری عیراق نەوت و غاز مڵکی گەلن. لە هەرێم وەزارەتی سامانەسروشتی‌یەکان سەرپەرشتی ئەم دو سامانە ئەکا. بەڵام داهاتی ئەم دو سامانە لەباتی ئەوەی بۆ گەل بێ، زۆرینەی هەرەزۆری بۆ حیزب و کۆمپانیاکانی حیزبە. نە “حوکمەت!” و نە حیزبەکانی ناو حوکمەت و دەرەوەی حوکمەت ئاگاداری وردەکاری‌ی داهات و خەرجیەکانی نین و حیزب، بەتایبەتی پارتی، وەکو مڵکی تاپۆی رەشی خۆی، مامەڵە بەم وەزارەتەوە ئەکا.\nحوکمەتی عیراق ٧٥% پاڵاوگەی کەڵەکی تەواو کرد. دوایی تەسلیمی هەرێمی کرد بۆ ئەوەی باقیەکەی تەواو بکا و ببێ بە مڵکی خەڵکی کوردستان. بەڵام بە خشکەیی و کاوەخۆ ئەم پاڵاوگەیە کرا بە مڵکی کۆمپانیای کار، نە پارلەمان و نە حیزب و نە کەس قسەیەکیان نە کرد!\nحوکمەتی عیراق ٧٥% پاڵاوگەی بازیانی تەواو کرد. دوایی رادەستی هەرێمی کرد بۆ ئەوەی باقیەکەی تەواو بکا و ببێ بە مڵکی خەڵکی کوردستان. بەڵام بە خشکەیی و کاوەخۆ ئەم پاڵاوگەیە کرا بە مڵکی کۆمپانیای قەیوان، نە پارلەمان و نە حیزب و نە کەس قسەیەکیان نە کرد!\nبۆری‌ی گواستنەوەی نەوتی هەرێم بۆ بەندەری جەیهان، بە پارەی میللەت دروست کرا. پاشان بە بێ دەنگی و بە قودرەتی قادر خرایە سەر ناوی کۆمپانیای کار و کۆمپانیای رۆزنەفتی روسی، نە پەرلەمان و نە حیزب و نە کەس قسەیەکیان نە کرد!\nئەو نمونانەی سەرەوە ئەی سەلمێنن، ئەو رونکردنەوەیە بۆ ئەوەیە ماوەیەک خەڵک بخافڵێنن. ئەگینا بە دڵنیایی‌یەوە کەی بە تەواوی کەرتی کارەبایان قۆرخ کرد، ئەو کاتە ئەکەونە روتانەوەی گیرفانی خەڵکی کوردستان و بەکارهێنەرانی کارەباکەیان و تەفروتوناکردنی ئەو کارمەندانەی کوڕ و کچی حیزب نین.\nبردنی کەرتی کارەبا و کردنی بە مڵکی کۆمپانیاکانی حیزب، چەن ساڵێک بو پارتی خست بویە سەر ئاگرێکی کز و ئێستا پێگەیشتوە. بە ناچاری‌یش یەکێتی ئەکا بە شەریک، ئەگینا بۆی قوت بچوایە، بە تەنیا قوتی ئەدا.\nئەوەی لێ‌ی دڵنیام ئەوەیە کە حیزب کەرتی کارەباش بە تەواوی قۆرخ ئەکا و ئەی کا بە سەرچاوەیەکی تری داهاتی ناشەرعی بۆ خۆی. بەڵام ئەوەی جارێ مەعلوم نیە ئەوەیە، ئاخۆ حیزب ژێرخانی کەرتی کارەبا، کە بایی دەیان ملیار دۆلار ئەبێ، وەکو هی پاڵاوگەکان و بۆری‌ی نەوتەکە بە خۆڕایی یان بە نرخی تەپاڵە ئەکا بە مڵکی خۆی، یاخود بە نرخی بازاڕ لە “حوکمەت!”ـی ئە کڕێتەوە؟\nلێرەدا بە پێویستی ئەزانم (٥) بڕگە لە (١٦) بڕگەی بەرنامەی هەڵبژاردنی لیستی ژمارە ١٤٨ی بزوتنەوەی گۆڕان بۆ هەڵبژاردنی ساڵی ٢٠١٨ی پارلەمانی کوردستان، کە لە ژێر سەردێڕی “تەوەری دوەم/ یەکەم، ئامانجە ئابوری‌یەکان: لە سەر ئاستی بازاڕ و سەرمایەگوزاری و کەرتی تایبەت” دا ریز کراون، بیری سەرۆکارانی بزوتنەوەکە بخەمەوە:\nکەمکردنەوەی بیرۆکراسی لە بەردەم کەرتی تایبەت دا بۆ کردنەوەی بیزنس و ئاسانکاری تەواو بۆ پێدانی ئیجازەی کارکردن بە فەرمانبەرانی کۆمپانیاکان”.\nعوسمان عومەر: هاووڵاتى ئارامگرتو – مستقر.


٧ رۆژی رابردوو لە ئێران چی روویدا؟\nYou are at:Home»تەوەر»هەواڵ»تایبه‌ت»٧ رۆژی رابردوو لە ئێران چی روویدا؟\nBy nuche.net on\t 2018/01/04 تایبه‌ت, شیکاری\nرۆژی یەکەم: مەشهەد\nپێنجشەممەی هەفتەی رابردوو،٢٧ی دیسەمبەری ٢٠١٧، خۆپیشاندانەکان لە شاری مەشهەد دەستی پێکرد. سەرەتا دەگوترا ناڕەزاییەکە لە دژی دەوڵەتی حەسەن روحانی و گرانی و باری خراپی ئابووری وڵاتە، هەر چەند ژمارەیەک لە خۆپیشاندەران ئە، دروشمانە”ئیسلامتان کردە پلیکانە، خەڵکتان پەست کرد. یان دروشمی، نە غەززە، نە لوبنان، گیانم بە فیدای ئێران” دەگوترایەوە.\nزیاتر لە ٥٠ کەس لە خۆپیشاندەران، دەستگیر و ژمارەیەکیش بریندار بوون هەر لەم رۆژەدا، خۆپیشاندانەکان شارەکانی نەیشابور و کاشـمەری تەنییەوە.\nاحمد علم الهدی، بەرنوێژی مەشهەد و رەخنەگری توندڕەو، دەوڵەتی حەسەن روحانی، بەوە تۆمەتبار کرد کە هانی خەڵکانێکی داوە و دەستی هەبووە لەم رووداوە،بەڵام دواتر ناوبراو ئەم بانگەشەی رەتکردەوە.\nرۆژی دووەم: خۆپیشاندان لە شارە گەورەکان\nرۆژی هەینی، خۆپیشاندان شارەکانی ئیسفەهان، رەشت، هەمەدان و چەند شارێکی دیکەی گرتەوە، لەم رۆژەدا، بێجگە لە حەسەن روحانی، خۆپیشاندەران عەلی خامنەیی، رابەری کۆماری ئیسلامی ئێرانیان کردە ئامانج. لە کرماشانی رۆژهەڵاتی کوردستان، خەڵکی سواڵ دەکات، ئاغا، خوایی دەکات. دروشمیان بوو.\nخۆپیشاندانەکان، لە چەند شارێک روو بە رووی توندوتیژی بووەوە. هێزە ئەمنییەکان بە گازی فرمێسک رێژ، پەلاماری خەڵکی نارازییان دا و لە ژمارەیەک لە شارەکانی دیکە بە سەیارەی ئاوپرژێن بڵاوەیان بە خەڵک دەکرد.ئەمە لە کاتێکدا بوو، کە سوپای پاسداران رایگەیاند، هێزی نەجووڵاندووە و هێزەکانی پۆلیس بەرپرسی کۆنتڕۆڵکردنی دۆخەکەیە.\nئەنجومەنی وەزیران، هەمان رۆژ کۆبوونەوەی نائاسایی بەست، جێگری سەرۆککۆماری هۆشداری دایە خۆپیشاندەران، کە هەمووان سواری بەلەمێک بوونەوە و دووکەڵی ئەم ئاگرە دەچێتە چاوی هەموان.هەر لەم رۆژەدا، دۆناڵد ترەمپ، سەرۆکی ئەمریکا تویتی کرد و حکومەتی ئێرانی بە گەندەڵ وەسف کرد.\nرۆژی سێهەم: لە لوڕستان تەقە لە خۆپیشاندەران کرا\nرۆژی شەممە، خۆپیشاندانەکان لە دژی حکومەت بەربڵاوتر بوو.لەم رۆژەدا بە ئاشکرا هەستی پێدەکرا کە بیانوو یان هۆکاری خۆپیشاندانەکان، لە سەرەوەی گەندەڵییە و گەندەڵی حکومەت وتەواوەتی رژێمی ئێرانی کراوەتە ئامانج.\nلە شاری ئەبهەر، خۆپیشنادەران وێنەی رابەری کۆماری ئیسلامیان داگرت، بەرامبەر زانستگای تاران لە شەقامی شٶڕش، هەواڵەکان باس لە شەڕ و تێکهەڵچوونیان لە نێوان خەڵک و هێزە ئەمنییەکان دەکرد.دوو وێستگەی میترۆ لەم شارە داخران.خۆپیشاندان تا نیوەی شەو بەردەوام بوو و لەو گرتە ڤیدۆییانەی کە بڵاو بوونەوە، دروشمی مەرگ بۆ خامنەیی دەبیندرا.\nلە دورودی سەر بە پارێزگای ئیلام، لە رۆژهەڵاتی کوردستام تەقە لە خۆپیشاندەران کرا و بەرپرسانی رژێمی ئێران، کوژرانی دوو کەسیان پشتڕاست کردەوە. کەناڵی ئامەد نیوز لە تێلیگرام لە لایەن حکومەتەوە داخرا، کەناڵێک کە روماڵی ناڕەزایی و خۆپیشاندانەکانی دەکرد، زیاد لە یەک ملیۆن بینەری هەبوو. لە شارەکانی تاران و ئەراک بە گوتەی بەرپرسانی ئەمنی ئێران، بە لانی کەمەوە ٣٠٠ کەس لە خەڵکی خۆپیشاندەر دەستگیر کران.\nرۆژی چوارەم: بەرزبوونەوەی ژمارەی کوژراوەکانی و گوتاری روحانی\nرۆژی یەکشەممە، کەناڵی هەواڵی ئێران رایگەیاند، نزیکەی ١٠ کەس بە تەقەی هێزە ئەمنییەکان کوژراون. نوێنەری ئیزە لە پەرلەمانی ئێران، کوژرانی دوو کەس و جێگری سیاسی ئەمنی پارێزگاری هەمەدانی راگەیاند.\nلە زۆربەی لێدوانەکان دەگوترا، کە ئاژاوەچییەکان هۆکار وئەنجامدەری ئەم کوشتارە بوونە، بۆ وێنە ئاماژەیان بە نەوجەوانێکی تەمەن ١٥ ساڵە دەکرد.\nوەزیری ناوخۆ و فەرماندەی هێزی ئینتزامی هۆشدارییان دایە خۆپیشاندەران. بۆ یەکەمین جار لە دوای دەستپێکی نارەزاییەکان، حەسەن روحانی هاتە قسە و جەختی لەوەکردەوە،کە خۆپیشاندانی هێمنانە مافی خەڵکە، بەڵام رێگە بە ئاژاوەگێڕی نادەن.\nرۆژی پێنجەم: هێرش بۆ سەر بنکەیەکی هێزەکانی ئێران\nرۆژی دووشەممە، حەسەن روحانی، بۆ جارێکی دیکە قسەی کرد و ئەم جارە لە لێدوانێکی جیاوازدا گوتی، هەموو خۆپیشاندەران کەسانێک نین کە لە دەرەوەی وڵات فەرمانیان وەرگرتبێ، بەڵکو بەشێکیان کەسانێک کە بە هۆی هەست و کێشەکانیانەوە هاتوونەتە سەر شەقام.\nلە شارەکانی ئیسفەهان، شەڕ و تێکهەڵچوونەکان زۆر توند بوو.چەند کەس کوژران و بنکەیەکی هێزەکانی رژێمی ئێران ئاگری تێبەردرا. وەزارەتی ئیتڵاعات راگەیێندراوێکی بڵاو کردەوە ورایگەیاند، کە ژمارەیەک لە دژبەران دەستگیرکراون.\nگوتەبێژی سوپای پاسداران گوتی، رووداوەکە لەو ئاستەدا نییە کە سوپا دەستوەردانی تێدا بکات. زۆریەک لە تۆڕەکانی پەیوەندی و کۆمەڵایەتی لەم رۆژەدا فیلتەر کران و تەنانەت بۆ چەند خولەکێک پەیوەندی ئینتەرنێتی ئێران، بە تۆڕی جیهانییەوە پچڕا.\nرۆژی شەشەم: هۆشداری عەلی خامنەیی\nرۆژی سێشەممە،عەلی خامنەیی، رابەری کۆماری ئیسلامی ئێران، سەرەکیترین بەردەنگی دروشمە توندەکانی خۆپیشاندەران بوو لە سەرتاسەری ئێران. وەک یەکەم کاردانەوە بەرامبەر بەم روداوانە، خامنەیی هەڵوێستی وەرگرت و گوتی خۆپیشاندانەکان، پیلانی دوژمنانی دەرەکی رژێمی ئێرانە.\nدۆخەکە لە رۆژەدا لە تاران هێورتر بوو، بەڵام خۆپیشاندانەکان لە شارەکانی دیکەی ئێران بەردەوام و بەربڵاوتر بوو.سەدان کەس لە شارەکانی کەرەج، قوم، کرماشان، لورستان و …هتد، دەستگیر کران. ژمارەی دەستگیرکراوەکان لە ٤٥٠ کەس تێپەڕ بوو.\nلەم رۆژەدا، سکرتێری گشتی رێکخراوی نەتەوەیەکگرتووەکان، داوای لە بەرپرسانی ئێران کرد کە بە شێوەی توندوتیژ بەرەوڕووی خەڵکی خۆپیشاندەر نەبێتەوە.کۆشکی سپیش داوای کرد کە حکومەت مافی خۆپیشنادانی هێمنانە بۆ هاوڵاتیانی بە فەرمی بناسێت.\nتام ئەم رۆژە، بە لانی کەمەوە ٢١ کەس لە خۆپیشاندەران کوژران.\nرۆژی چوارشەممە، لایەنگرانی حکومەت لە شارەکانی ئێران دەستیان کرد بە رێپێوان و دانی دروشم لە دژی خۆپیشاندەران.\nفەرماندەی سوپای پاسداران، بە بێ ئەوەی ئاماژە بە ناوی مەحمودی ئەحمەدی نەژاد، سەرۆککۆماری پێشووی ئێران بدات، رایگەیاند کە ماڵپەرێکی بە ستراوە بە بەرپرسێکی پێشووی ئێران، بانگەشەی بۆ خۆپیشاندان کردووە. محەمەد عەلی جەعفەری، فەرماندەی سوپای پاسداران گوتی، کە ئەم خۆپیشاندانە فیتنەی ٩٦ە و کۆتایی ئەم خۆپیشاندانە رادەگەیەنێ.


بۆمبە تەوقیتكراوەكانی كابینەی هەشتەم بۆ كابینەی نۆیەم\nلەگەڵ دەست بەكاربوونی مەسرور بارزانی كۆمەڵێك بڕیار هەڵدەوەشێنێـتەوە\n15.05.2019 02:19 PM\nمەسرور بارزانی، نێچیرڤان بارزانی\nكابینە یەك لەدوای یەكەكانی حكومەتی هەرێم، هیچیان بێ كەم‌و كوڕی گەورە نەبوون‌و هەمیشە كابینەكانی حكومەت گرفتە كەڵەكە بوەكانی خۆیان بەكابینەكانی دوایی خۆیان سپاردووە. كۆمەڵێك كێشە هەن كە لەكابینەی یەكەمەوە بوونیان هەیە‌و تا ئێستاش چارەسەری بنەڕەتیان نەكراوە. سەرەكی ترین گرفتیش گرفتی كارەبایە كە لەكابینەی یەكەمی حكومەتی هەرێمەوە هەیە‌و تا ئێستاش ئەو قەیرانە بەردەوامی هەیە.\nبەدیاریكراوی كابینەی هەشتەمی حكومەتی هەرێم، یەكێك بوو لەكابینە پڕ كێشە‌و قەیرانەكانی حكومەتی هەرێم‌و تا ئێستاش نەیتوانیوە ئەو كێشەو قەیرانانە چارەسەر بكات‌و كێشەكان بۆ كابینەی نۆیەم جێهڵراون. دیار نییە كابینەی نۆیەمیش دەتوانێت ئەو قەیرانانە چارەسەر بكات یاخودا ئەویش كۆمەڵێك قەیرانی دیكە دروست دەكات‌و بۆ كابینەی دوای خۆی جێیان دەهێڵێت.\nكابینەی نوێ تا ماوەیەكی درێژ سەرقاڵی دانەوەی قەرزە كەڵەكە بووەكانی كابینەی پێشوو دەبێت\nلەم راپۆرتە شیكارییە سەر قەڵەمێك لەو قەیرانانە دەخاینەروو كە قەیرانی قوڵ‌و وەك بۆمبی تەوقیتكراو بۆ كابینەی نۆیەم جێهێڵدراون.\nكەڵەكە بوونی قەرزێكی زۆری كۆمپانیا بیانیەكان\nیەكێك لەقەیرانە گەورەكانی كابینەی هەشتەم، بریتی بوو لەكۆمەڵێك قەرزی كەڵەكە بووی كۆمپانیاكانی بواری نەوت‌و گاز، هەروەها كۆمەڵێك قەرزی دیكە كە بەیاسا لەچوارچێوەی بانكی نێودەوڵەتی وەرگیراون كە دانەوەی ئەو قەرزانە لەئێستادا ئەستەمە‌و دیار نییە لەبەرامبەر نەدانەوەی ئەو قەرزانە بانكی نێودەوڵەتی چ مەرجێكی دیكە بەسەر هاوڵاتیانی هەرێمی كوردستان دەسەپێنێت.\nلەگەڵ پێدانی قەرز بەهەرێمی كوردستان، بانكی نێودەوڵەتی كۆمەڵێك مەرجی بەسەر هەرێمی كوردستاندا سەپاند، كە خۆیان لەزیادكردنی باج‌و رسومات دەبینیەوە. لەهەموو ئەو مەرجانەش ئەوەی زیاندمەندی یەكەمە هاوڵاتیانی هەرێمی كوردستانن.\nتا ئێستا بەروونی دیار نییە هەرێمی كوردستان چ بڕە پارەیەك قەرزدارە بەكۆمپانیا بیانییەكان، ئەمەش وا دەكات كە كابینەی نوێ تا ماوەیەكی درێژ سەرقاڵی دانەوەی قەرزە كەڵەكە بووەكانی كابینەی پێشوو بێت. یەكێكی دیكە لەو قەرزانەی كە هەرێمی كوردستان‌و كابینەی هەشتەمی روبەروی قەیرانێكی قوڵ كردەوە بریتی بوو لەو برە زۆرەی كە لەلایەن حكومەتی هەرێمەوە لەوڵاتی توركیا قەرز كراوەو تا ئێستاش بەروونی دیار نییە كە تا ئێستا لەو قەرزە چەندی دراوەتەوە‌و چەندی ماوە.\nكەڵەكە بوونی قەرزێكی زۆری فەرمانبەران\nبەهۆی بڕیاری پاشەكەوتی موچەی فەرمانبەرانی حكومەتی هەرێم، قەرزێكی زۆری موچەی فەرمانبەران كەوتۆتە سەر حكومەتی هەرێم.\nبەبیانوی شەڕی داعش‌و بڕینی بودجەی هەرێم لەلایەن حكومەتی ناوەند‌و نەناردنی نەوتی هەرێم لەلایەن كۆمپانیای سۆمۆوە كابینەی هەشتەمی حكومەتی هەرێم بەشێوەیەكی زۆرەملێ بەشێكی موچەی فەرمانبەرانی پاشەكەوت كرد لەگەڵ چەند موچەیەك بەتەواوی. حكومەتی هەرێم لەو كاتە تەواوی پرۆژە خزمەتگوزارییەكانی راگرت‌و برێكی زۆری پارەی بەڵێندەرانی لەسەر كۆبۆوە.\nتەنها نێچیرڤان بارزانی‌و ئاشتی هەورامی‌و كەسە نزیكەكانیان ئاگاداری تەواوی وردەكارییەكانی دۆسیەی نەوت‌و گازی هەرێمی كوردستانن ئەمەش كێشەیەكی گەورەیە لەبەردەم كابینەی نۆیەم\nئەو بڕە پارە زۆرەی كە دانەوەی دەكەوێتە ئەستۆی كابینەی نۆیەمی حكومەتی هەرێمی كوردستان كارەكانی بەردەم مەسرور بارزانی قورس دەكات. بەشێوەیەك كابینەی نۆیەم هەر بڕە پارەیەكی بكەوێتە دەست لەباشترین حالەتدا دەتوانێت ئەو قەرزە زۆر كەڵەكە بووە بداتەوە.\nشارەوانی، زەوییە بەنرخەكانی دابەشكرد\nبەشێوەیەكی بەرنامە بۆ دارێژراو‌و لەگەڵ راگەیاندنی ناوی مەسرور بارزانی بۆ كاندید بوونی بۆ سەرۆك وەزیرانی هەرێم، وەزارەتی شارەوانی ژمارەیەكی زۆری زەوی بەنرخی بەسەر كەسە نزیكەكانی نێچیرڤان بارزانی دابەش كردووە بەتایبەت لەشاری هەولێر ئەو زەویانەی دەكەونە سەر شەقامی سەرەكی (120) مەتری‌و (150) مەتری.\nلەسۆشیال میدیادا رۆژانە چەندین بەڵگەی دابەشكردنی زەوی لەلایەن كابینەكەی نێچیرڤانەوە بڵاو دەبێتەوە، لەلایەن هەوادارانی مەسرور بارزانییەوەو لەلایەن ئەو هەوادارانەی مەسرور بارزانی ئەو كارانەی ئێستای كابینەكەی نێچیرڤان بارزانی بەدروستكردنی ئاستەنگ لەبەردەم كابینەی نوێ هەژمار دەكرێـت.\nبەشێك لەچاودێران پێیان وایە دوور نییە لەگەڵ دەست بەكاربوونی مەسرور بارزانی بڕیاری هەڵوەشانەوەی كۆمەڵێك بڕیار‌و راسپاردەی كابینەكەی نێچیرڤان بارزانی بدرێت بەشێوەیەك كە بتوانرێت كابینەكەی مەسرور بارزانی خۆی بەدور بگرێت لەو شكستانەی لەسەردەمی نێچیرڤان هاتونەتە ئاراوە.\nوەزارەتی سامانە سروشتییەكان بەدەست كێوەیە؟\nیەكێك لەو كێشە‌و ئاریشانەی لەبەردەم كابینەی نۆیەمدایە چۆنییەتی ئیدارەدانی وەزارەتی سامانە سروشتییەكان حكومەتی هەرێمە. بەشێوەیەك تەنیا نێچیرڤان بارزانی‌و ئاشتی هەورامی‌و كەسە نزیكەكانیان ئاگاداری تەواوی وردەكارییەكانی دۆسیەی نەوت‌و گازی هەرێمی كوردستانن. ئەمە لەكاتێكدا كۆڵەگەی سەرەكی ئابووری هەرێم بریتیە لەنەوت‌و گاز.\nلەسۆشیال میدیادا رۆژانە چەندین بەڵگەی دابەشكردنی زەوی لەلایەن كابینەكەی نێچیرڤانەوە بڵاو دەبێتەوە، لەلایەن هەوادارانی مەسرور بارزانییەوە بەدروستكردنی ئاستەنگ لەبەردەم كابینەی نوێ هەژمار دەكرێـت\nمەسرور بارزانی هەموو هەوڵێكیدا كە بتوانێت بەرلەدەست بەكاربوونی لەپۆستی سەرۆك وەزیران كۆنتڕۆڵی ئەو وەزارەتە بكات. بەڵام هەموو هەوڵەكانی بێسوود بوو بەهۆی پێداگری نێچیرڤان بارزانی لەهێشتنەوەی ئاشتی هەورامی لەپۆستەكەیدا.\nدۆسیەی نەوت لەهەرێمی كوردستاندا یەكێكە لەدۆسیەیە هەستیارەكان‌و تائێستا هیچ كام لەدیوانی چاودێری دارایی‌و پەرلەمانی كوردستان‌و داواكاری گشتی‌و دەستەی دەستپاكی چەندین دۆسیەی گەندەڵی ئەو وەزارەتەیان بڵاوكردووەتەوەو تا ئێستاش لەسەر ئەو دۆسیانە هیچ كەسێك لێپێچینەوەی لەگەڵ نەكراوەو رووبەروی دادگا یا لێپرسینەوەی پەرلەمانی نەكراوەتەوە.\nئیمزاكردنی كۆمەڵێك گرێبەست‌و گرفت بۆ یاسای بودجەی عێراق\nبەپێی یاسای بودجەی عێراق دەبوو حكومەتی هەرێمی كوردستان رۆژانە (250) هەزار بەرمیل نەوت لەرێگەی كۆمپانیای سۆمۆوە تەسلیم بەحكومەتی ناوەندی بكات لەبەرامبەر ناردنی بەشە بودجەی هەرێم لەبەغدا، بەڵام تا ئێستا ئەوەی پابەند نەبووە بەو یاسایە حكومەتی هەرێمەو حكومەتی ناوەند مانگانە بڕە پارەی هەرێم لەبەغداوە دەنێرێت.\nدەوترێت نەناردنی (250) هەزار بەرمیل نەوتی هەرێم بۆ بەغدا بەرپرسانی هەرێم بۆ ئەو پرسە بیانوو بەوە دەهێننەوە كە كابینەی ئێستای حكومەت، كار بەرێكەرەو ناتوانێت پابەند بەو جۆرە رێككەوتننانە بەڵكو دەبێت كابینەی نوێ پابەند بێت بەو یاسایەو ناردنی (250) هەزار بەرمیل نەوت بۆ بەغدا. لەلایەكی دیكە بەپێی بەدواداچوونەكانی پەرلەمانتارێكی هەرێمی كوردستان دەركەوتووە كابینەی هەشتەم تەواوی نەوتی هەرێمی بۆ ئەمساڵ فرۆشتووەو بڕە پارەكەشی بەپێشكەی وەرگرتووە. ئەمەش یەكێك دەبێت لەكێشەكانی بەردەم كابینەی نۆیەم، چونكە كابینەی نۆیەم پابەندە بەوەی كە دەبێت رۆژانە (250) هەزار بەرمیل نەوت بنێرێت بۆ بەغدا، بەڵام كابینەی هەشتەم هیچ بڕە نەوتێكی بۆ كابینەی نۆیەم نەهێشتۆتەوە كە بینێرێت بۆ بەغدا. دیار نییە كابینەی نۆیەم چۆن ئەو ئاستەنگەی بەردەمی لادەبات.\nبەشێوەیەكی بەرنامە بۆ دارێژراو‌و لەگەڵ راگەیاندنی ناوی مەسرور بارزانی بۆ كاندید بوونی بۆ سەرۆك وەزیرانی هەرێم، وەزارەتی شارەوانی ژمارەیەكی زۆری زەوی بەنرخی بەسەر كەسە نزیكەكانی نێچیرڤان بارزانی دابەش كردووە\nچاكسازی وەك دواین كارتی دەستی مەسرور بارزانی\nتەواوی ئەو قەیرانانەی كە بۆ كابینەكەی مەسرور بارزانی جێهێڵدراون یەك رێگەی لەبەردەم مەسرور بارزانی هێشتۆتەوە كە بۆ لابردنی ئاستەنگەكانی بەردەم كاركردنی كابینەكەی لەژێر ناوی ئەنجامدانی چاكسازییەوە تەواوی بڕیارەكانی سەردەمی نێچیرڤان بارزانی هەڵبوەشێنێتەوەو لەشوێنیاندا بڕیارو راسپاردەی نوێ دەربكات. یا لەژێر ناوی چاكسازییەوە خۆی بێ بەری بكات لەو بەرپرسیارێتیانەی كە لەلایەن حكومەتی ناوەندو كۆمپانیا بیانییەكانەوە خراوەتە سەری.\n6297 جار بینراوە\nپەكەكە مەسعود بارزانی لە سیخوڕیكردنی بەرپرسەكانی ئاگادار كردووەتەوە \nرابون مەعروف: هەژموونی پارتی فراوانتر دەبێت\nئەندامێکی ئەنجومەنی تەڤگەر لەلایەن ئاسایشی پارتییەوە دەستگیرکرا\nفازڵ میرانی: بەرەو ڕێککەوتنی سێ قۆڵی دەچین\nكەمال كەركوكی: پارێزگاری كەركوك نە یەكێتی دەبێت و نە پارتی\nكابینەی حكومەت لەنێوان كۆسپ و هیوادا\nلە دژی فراکسیۆنی پارتی پێنج فراکسیۆنی کوردستانی لە پەرلەمانی عێراق راگەیەندراوێکیان بڵاوکردەوە\nوتەبێژی فەرمیی پارتی: هاتین تا سوپاسی بزووتنەوەی گۆڕان بکەین


مێسی: کوڕەکەم لێمدەپرسێت بۆچی دەیانەوێت لە ئەرژەنتین بتکوژن؟ - کوردسات نیوز\nMar 29, 2019 2401\nلیۆنێل مێسی، ئەستێرەی هەڵبژاردەی ئەرژەنتین و یانەی بارسێلۆنا دووچاری رەخنە و گوشاری زۆر بووەتەوە بەهۆی ئەنجامە خراپەکانی لەگەڵ هەڵبژاردەکەی، ئەوەش وای لە تیاگۆی کوڕی کردووە لە مێسیی باوکی بپرسێت: " باوکە بۆچی دەیانەوێت لە ئەرژەنتین بتکوژن؟\nبەپێی هەواڵێکی تۆڕی هەواڵی ESBN ی ئەمریکا، لیۆنێل مێسی رایگەیاندووە: " رەوشەکە دژوارە، کوڕەکەم هەمیشە سەرقاڵی تەماشاکردنی ڤیدیۆکانی یوتیوبە، بۆیە لێیپرسیوم " بۆچی دەیانەوێت لە ئەرژەنتین بتکوژن؟"\nئەستێرە ئەرژەنتینییەکە راشیگەیاندووە: " دەمەوێت لە کاروانی وەرزشیم بەردەوامبم، هێشتا سوورم لەسەر ئەوەی لەگەڵ هەڵبژاردەکەمدا نازناوێک بەدەستبهێنم. گەیشتینە یاریی کۆتایی جامی جیهانیی 2014، کە ئەمەش خۆی لە خۆیدا شتێکی ئاسان نییە."\nلیۆنێل مێسی لەگەڵ هەڵبژاردەی تانگۆدا لە یاریی کۆتایی جامی کۆپا ئەمریکادا لە ساڵانی 2007 و 2015 و 2016دا شکستی هێناوە، هەروەها لە یاریی کۆتایی جامی جیهانیی 2014ی بەرازیلیشدا لە بەرامبەر هەڵبژاردەی ئەڵمانیا دۆڕا، لە بەرامبەریشدا مێسی لەگەڵ یانەی بارسێلۆنادا بەردەوامە لە ئەنجامە باشەکانی و کەڵەکەکردنی نازناوەکان، ئەمەش وایکردووە هاووڵاتیانی ئەرژەنتین رەخنەی تووندی ئاڕاستە بکەن و لە تۆڕە کۆمەڵایەتییەکانیشدا گوشاری بخەنەسەر.\nدیداری (سوری-سوری) بەردەوامە\nبارسا ساڵانە زۆرترین موچە خەرج دەکات\nSep 15, 2018 686\nلازیۆ شکستی بە مەلەگە ھێنا و جامی دیل سۆلی بەدەستھێنا\nAug 6, 2017 1148\nحەمەی عەبۆل وەرزشکاری دێرینی شاری سلێمانی کۆچی دوایی کرد\nJan 18, 2018 1359


:: PM:01:37:09/05/2022 \nڕژێنی ده‌ره‌قی تووشی چه‌ندان نه‌خۆشی ده‌بێته‌وه، له‌وانه ته‌مبه‌ڵی ڕژێنی ده‌ره‌قی، ژه‌هرابوونی ڕژێنی ده‌ره‌قی، بوونی گرێ، هه‌وكردن، شێرپه‌نجه‌ی ڕژێنی ده‌ره‌قی و بوونی گرێ له‌ناو ڕژێنی ده‌ره‌قی. له‌ناو هه‌مووشیان ترسناكتر و هه‌ستیار تر، تووشبوونمانه به ناهاوسه‌نگی ڕژێنی ده‌ره‌قی. له خواره‌وه پزیشێك نیشانه‌كانی و پشكنینی ڕوون ده‌كاته‌وه.\nئه‌مڕۆ دووشه‌م نۆی ئایار، دكتۆر ئومێد نانه‌كه‌لی پزیشكی پسپۆڕی نه‌شته‌رگه‌ریی گشتی، له‌باره‌ی نه‌خۆشیی ناهاوسه‌نگی له ڕژێنی ده‌ره‌قییه‌وه، به "وشه"ی گوت، "كه‌سه‌كه له كاتی بوونی ناهاوسه‌نگی له ڕژێنی ده‌ره‌قی، تووشی (بێتاقه‌تی و خه‌مۆكی و قه‌بزی و سه‌رئێشه و تێكچوونی پێست، له ژناندا سووڕی مانگانه‌ی به ئازار و زیادبوونی كێش و نیگه‌رانی و كه‌مبوونه‌وه‌ی یاده‌وه‌ری و سه‌رنجدان، هه‌روه‌ها زۆربوونی ئازاری ماسولكه و جومگه و كه‌مبوونه‌وه‌ی ئاره‌زووی سێكس)".\nڕژێنی ده‌ره‌قی له مرۆڤدا زۆر گرنگه\nڕوونی كرده‌وه، "هه‌موو كه‌سێك ده‌توانێ سه‌ردانی تاقیگه‌یه‌كی پێشكه‌وتووی شیكاری نه‌خۆشییه‌كان بكات، پشكنینی گشتی ڕێژه‌ی هۆڕمۆنی هانده‌ری ڕژێنی ده‌ره‌قی TSH و هۆڕمۆنی ڕژێنی ده‌ره‌قی T4 له خوێن بكات".\nئاماژه‌ی كرد، "ڕژێنی ده‌ره‌قی له مرۆڤدا زۆر گرنگه، بۆیه ده‌بێت وریای ته‌ندروستییان بن و به‌هه‌ند له‌باره‌ی كێشه‌كانیانه‌وه بڕوانن، چونكه دوو هۆڕمۆنی گرنگ دروست ده‌كات، ئه‌م هۆڕمۆنانه كاری سه‌ره‌كییان هه‌یه هه‌م له منداڵ و هه‌م له گه‌وره‌دا، له منداڵدا ده‌بێته هۆی گه‌شه‌كردنی مێشك و له گه‌وره‌شدا كاریگه‌ریی گرنگییان هه‌یه له‌سه‌ر زینده چالاكییه‌كان."\nڕژێنی ده‌ره‌قی یان غوده، ئه‌ندامێكی زۆر گرنگی له‌شی مرۆڤه، ده‌كه‌وێته به‌شی ناوه‌ڕاستی پێشه‌وه‌ی مل و چوارده‌وری بۆڕیی هه‌ناسه‌دان، پێك هاتووه له دوو پارچه‌ی چه‌پ و ڕاست، له ناوه‌ڕاستیشه‌وه به‌ستراوه‌ته‌وه به پردێك و كێشیشی له نێوان 10 بۆ 20 گرامه له كه‌سێكی پێگه‌یشتوودا. له پیاواندا كێشی تۆزێك زیاتره، به هه‌ڵكشكانی ته‌مه‌ن و زیادبوونی كێشی مرۆڤ زیاد ده‌بێت، كێشیشی كه‌م ده‌بێته‌وه به خواردنی بڕی ته‌واوی ماده‌ی یۆد.


که‌رنه‌ڤاڵی کۆلن … دڵشاد تاقانه – Denegkan\nکه‌رنه‌ڤاڵی کۆلن … دڵشاد تاقانه\nکه‌رنه‌ڤاڵی کۆلن …\nکۆڕه‌وی ئاهه‌نگێکی که‌ژاوه‌یی جه‌ماوه‌ری ساڵانه‌یه له هه‌رێمی نۆرد ڕاین ڤێست فالن له شاره‌کانی کۆلن ، دوسلدۆرف ، لێڤه‌رکوزن ، ئێسن ، بلیفێلد…. تاد. له ئه‌ڵمانیا به‌ڕێوه‌ده‌چێ . پێکهاتووه له چه‌ندین گروپ به پۆشاکی ئاڵاو واڵا به ناو شه‌قام و کۆڵانه‌کاندا له‌ناو ئاپۆرای بینه‌ر و هانده‌ران گوزه‌رده‌که‌ن ، به‌ده‌م گۆرانی و سه‌ماوه گوڵ و شیرینی ده‌به‌خشنه‌وه به‌یه‌ک ده‌نگ به‌هاوار ده‌ڵێن : کۆله ئالاف واته کۆلن پێش هه‌مووان. هه‌موو ساڵێ دواین دووشه‌م له مانگی ڕه‌شه‌مه که بۆ ئه‌م ساڵ ده‌که‌وێته ڕۆژی 23.02.2009 کۆڕه‌وی گه‌وره و سه‌ره‌کی که‌رنه‌ڤاڵ به‌ڕێوه‌ده‌چێ که پێ ی ده‌وترێ ( Rosenmontagszug ) به واتای گوڵبارانی کاروانی دووشه‌م .\nکه‌ڕنه‌ڤال کۆنه وه‌کو مێژووی شاری کۆلن ، ماوه‌ی سه‌دوحه‌فتاونۆ ساڵه به‌م شێوه‌ی ئێستا به‌ڕێوه‌ده‌چێ ، کورت کراوه‌ی وشه‌ی carne valeبه شێوازی کۆلنی یه که ناسراوه به کۆلش واته ماڵئاوایی له گۆشت . ڕێوڕه‌سمه‌کان له‌چه‌ندین ڕۆژ و به‌شێوازی جیا به‌ڕێوه‌ده‌چێ سه‌ره‌تا بریتیه له Weiberfastnacht واته جه‌ژنی ئازادی مێینه ده‌که‌وێته ڕۆژی پێنج شه‌مه‌ی پێش دووشه‌م له ڕه‌شه‌مه به‌شێکی گرینگی که‌رنه‌ڤاڵه ، کچ و ژنان خۆیان ده‌ڕازێننه‌وه و ماسکه‌ی ده‌م و چاو ده‌که‌ن یه‌کێ له سیماکانی بڕینی که‌ره‌ڤاته‌ی پیاوانه و به‌مه‌رجی دوای بڕینه‌که ده‌بێ پیاوه‌که ماچ بکات و زۆر شتی تریش …. هه‌روه‌ها چوارشه‌مه‌ی دوای دووشه‌مه‌ی ڕه‌شه‌مه ناسراوه به Ascher Mittwoch واته خۆڵه‌مێشی چوارشه‌مه دوایین ڕۆژی به ڕۆژووبوونه له گۆشت و خه‌ڵکان ده‌م و چاویان به ته‌نی خۆڵه‌مێش ڕه‌ش ده‌که‌ن به نیازی دوورکه‌وتنه‌وه‌ی شه‌یتان لێیان .\nدروشمی که‌ڕنه‌ڤاڵ به زارگۆی کۆلش بریتیه له :\nKölle un die Pänz us aller Welt واته : کۆلن و منداڵانی هه‌موو دنیا . له سه‌ده‌ی هه‌ژده‌م ده‌وڵه‌مه‌ند و ده‌سه‌ڵاتداره‌کان له‌م بۆنه‌یه ئاهه‌نگیان ده‌گێڕا دوای په‌نجا ساڵ ڕزگاربوونی کۆلن له ده‌ست فه‌ڕه‌نسیه‌کان بوو به ئاهه‌نگی جه‌ماوه‌ری سه‌رتاسه‌ری . هه‌موو ساڵێ له یازده‌ی مانگی یازده کۆمیته‌کانی به‌ڕێوه‌بردن کۆبونه‌وه‌کانیان ده‌ست پێده‌که‌ن بۆ ئاماده‌کاری له گه‌ڕه‌ک و به‌شه‌کانی شار خه‌ڵکی سازده‌ده‌ن بۆ به‌شداری . چه‌ندین گۆرانی تایبه‌ت به که‌ڕنه‌ڤال هه‌یه تایبه‌تمه‌ندی ئاواز و ستایلی کلتوری ده‌به‌خشێ ، وێردی سه‌رزمانی خه‌ڵک و بڵندگۆی شانۆ سازکراوه‌کانه هه‌روه‌ها باڕ و ڕه‌شماڵه هه‌ڵدراوه‌کانی گه‌ڕه‌که‌کان بۆ که‌رنه‌ڤاڵسازان . ئه‌م ئاهه‌نگانه دیارده‌ی کلتوری و شارستانی و پشووی شادی و ناسینی هه‌مووانه ، مایه‌ی خۆشهاتی یه ئه‌وه سێ ساڵه ئه‌ڵمانه‌کانی له کوردستانن به‌تایبه‌ت له هه‌ولێر ئاهه‌نگی که‌ڕنه‌ڤاڵ به به‌شداری کوردان ده‌گێڕن .\nPrevious له باره‌ی شیعری گه‌نجانه‌وه ….ئارام عه‌لی ڕه‌شید\nNext دوو ووردیله شیعر….ناڵه حه‌سه‌ن


یەکەمین نمایشی جیهانی "بێنیشتمان" سێیەمین بەرهەمی بڵندی "توورج ئەسڵانی" لە ئەمەریکا\nمەنسوور جیهانی ـفیلمی سینەمایی "بێنیشتمان" سێیەمین بەرهەمی بڵندی سینەماکاری کورد "توورج ئەسڵانی" لە یەکەمین نمایشی جیهانی خۆیدا لە سی و سێیەمین خولی فێستیڤاڵی نێودەوڵەتی فیلمی "سینەکۆئێست" لە وڵاتی ئەمەریکا و باوەڕپێکراوی ئاکادیمیای ئۆسکار دەچێتە سەر پەردە.\nفیلمی سینەمایی "بێنیشتمان" Landlessلە نووسین، دەرهێنان و بەرهەمهێنانی سینەماکاری کورد "توورج ئەسڵانی"، بەرهەمی کۆمپانیای سینەمایی "ماد مووڤی" MAAD Movie و هەروەها بەرهەمی هاوبەشی "ڕەز هەڵکەوت ڕەشید" لە هەرێمی کوردستان، لە یەکەمین نمایشی جیهانی خۆیدا لە بەشی "ئاسۆی سینەمای جیهان" لە سی و سێیەمین خولی فێستیڤاڵی نێودەوڵەتی فیلمی "سینەکۆئێست" Cinequestلە وڵاتی ئەمەریکا دەچێتە سەر پەردەی سینەماکان.\nئەم ڕووداوە پڕبایخە سینەماییە، یەکێکە لە گرینگترین فێستیڤاڵە فیلمە سەربەخۆکانی دنیا و هەروەها فێستیڤاڵی باوەڕپێکراوی ئاکادیمیای ئۆسکارە.\nفێستیڤاڵی نێودەوڵەتی فیلمی "سینەکۆئێست" ڕووداوی سینەمایی "فیلم و خوڵقاندن" کە یەکێکە لە گرینگترین فێستیڤاڵە فیلمە سەربەخۆکانی دنیا، بە تەرکیز لەسەر داهێنانی خوڵقێنەرانەی تیکنەلۆژیا بۆ ژیانی هەرچی باشتریی خەڵکی جیهان و یەکێک لە بەرچاوترین فێستیڤاڵەکانی ناساندنی فیلمە داهێنەرەکان دێتەئەژمار؛ کە لە ساڵانی 2005 و 2007 بە شێوەی ئۆنلاین بەڕێوەچوو و لەم بوارەدا، لە نێوان فێستیڤاڵەکانی دنیادا و لە کەشووهەوای میدیا دیجیتاڵییەکاندا پێشەنگە.\nسی و سێیەمین خولی فێستیڤاڵی نێودەوڵەتی فیلمی "سینەکۆئێست" بە بەرپرسیاریی "هاڵفدان هۆسێی" Halfdan Hussey و سەرۆکایەتی "کاتلین پاوڵ" Kathleen Powell و بە دروشمی "ئافڕاندنی نوێخوازیی و تواناسازی" بە شێوەی ئۆنلاین لە ڕۆژانی 4 تا 14ی نۆڤەمبەری 2021 لە "سیلیکۆن والێی" Silicon Valley لە شاری سەن خۆزە لە ویلایەتی کالیفۆڕنیا لە وڵاتی ئەمەریکا بەڕێوەدەچێت و هەر ساڵە تیایدا زیاتر لە 100 فیلم، ئەزموونی یەکەمین نمایشی جیهانی و ئەمەریکای خۆیان دەکەن و بۆ هۆگرانی هونەری سینەمای نمایش دەکرێن.\nخوێنەرانی ڕۆژنامەی بەناوبانگی "یو.ئێس.ئەی تودەی" USA Today فێستیڤاڵی نێودەوڵەتی فیلمی "سینەکۆئێست"یان بە باشترین فێستیڤاڵی فیلمی ئەمەریکا هەڵبژاردووە.\nلە "بێنیشتمان"دا کۆمەڵێک لە ئەکتەرە ناودارەکانی وڵاتانی تورکیا، سووریا، عێراق و هەرێمی کوردستان، بە چوار زمانی کوردی، تورکی، عەڕەبی و فارسی لەگەڵ "هانی موجتەهیدی" گۆرانیبێژی ناوداری کورد تیایدا ڕۆڵیان بینیوە، لەوانە: شوان عەتووف، جاهیت شاهین یاڵچین، بوڵەنت کاسێر، ڕێکێش شەهباز، بەنگین عەلی، بەڕۆژ ئاکرەیی، نارین محەمەدی، فرمێسک ڕەحیم زادە، هاکار عەبدوالقادر محەمەد، تەها عەبدوالکەرەم ئەبووبەکر، ڕواڵ ناڤگوندی، ئاسۆ ڕەفیق، هەورامان و چەندین ئەکتەری دیکە.


مەرزی باشماخ... سووتانگەیەك بۆ لەناوبردنی کاڵا و خواردەمەنی قاچاخ دادەمەزرێندرێت\nسه‌رۆكی ئه‌نجوومه‌نی شاره‌وانی مه‌نده‌لی: باڵه‌خانه‌ی ئه‌نجوومه‌ن راده‌ست ناكه‌ین\n"١٠ ڕۆژە بێسەروشوێنە"\nبڕیار كۆیی 23/10/2019 - 01:02 بڵاوکراوەتەوە لە كوردستان\nڕۆژی ١٠ی ئەم مانگە مەفرەزەیەکی چەکدارانی پارتی کرێکارانی کوردستان(پەکەکە) لە دەڤەری باڵەکایەتی هەڵیانکووتاوەتە سەر ماڵی کادیرێکی پارتی کە كارگیڕی لێژنه‌ی ناوچه‌ی قه‌سرێی سه‌ر به لقی 26ی گوڵانی پارتی دیموكراتی كوردستانه و ڕفاندوویانە و برایەکی ڕفێندراوەکەش دەڵێ براکەمان تاوەکو ئێستا بێسەروشوێنە.\nدڵشاد وەسانی، نووسەر و ڕۆژنامەنووس و برای کادیرە ڕفێندراوەکەی پارتی، بە (باسنیوز)ی ڕاگەیاند کە لە کاتژمێر 11ی پێش نیوەڕۆی ڕۆژی شەممە 2019/10/10 ، مەفرەزەیەکی پەکەکە، بێ لەدەرگادان، بەسەر دیواری حەوشەی ماڵی (عەبدوڵڵا مستەفا وەسانی) چوونەتە ژوورەوە و لە گوندی (وەسان)ی دەڤەری باڵەکایەتی، لە پێش چاوی هاوژین و منداڵەکانی بردوویانە و تا ئێستا بێ سەر و شوێنە.\nدڵشاد وەسانی دەشڵێ چەندین کەسایەتی ناوچەکە داوایان لە پەکەکە کردووە کە ئازادی بکەن، بەڵام گوێیان لێ نەگرتوون و دەستی دەستییان پێ دەکەن.\nڕاشیگەیاند: "عەبدوڵڵای برام نەخۆشە و دەرمانی چارەسەری هەیە، کەسوکارمان پێیان گوتبوون دەرمانی بۆ ببەن، بەڵام بەداخەوە ئەو جەماعەتە ئامادە نەبوون دەرمانەکە وەربگرن و بۆی ببەن، گوتبوویان نازانین لەکوێیە".


قۆناخی جه‌نگی ئێستا ته‌نها ده‌بێت له به‌رگریکردن و پاراستنی ئه‌وه‌ی که تائێستا  به‌ده‌ستهاتووه ڕاوه‌ستێت ، نه‌ك هێڕشكردن و هێڕشبردن – Zaher Baher\nدوای هێڕشه ناوکۆییه‌که‌ی یه‌په‌گه و هێزه‌کانی ئه‌مه‌ریکا بۆ سه‌ر ڕه‌قه‌ی پایته‌ختی خه‌لافه‌تی ئیسلامی داعش و له شاندانی لۆگۆی یه‌په‌گه له لایه‌ن دوو سه‌ربازی ئه‌مه‌ریکییه‌وه هه‌ڵایه‌کی گه‌وره‌ی له فه‌یسبووکدا له نێوانی دۆستان و لایه‌نگرانی ڕۆژاوادا ناوه‌ته‌وه ، تا ئه‌و ڕاده‌یه‌ی که به ده‌ستکه‌وتێکی زۆر گه‌وره لایان ده‌خوێنرێته‌وه .\nبه‌ڕای من ئه‌مه شتێك نییه که ئه‌و هه‌موو پیاهه‌ڵدانه‌ی بۆ بکرێت چونکه هیچ مایه‌ی خۆشی نییه. کردنی شه‌ڕی ڕه‌قه و ده‌رپه‌ڕاندنی داعش له‌وێ له قازانجی تورکیا و ئه‌مه‌ریکا و سوریایه نه‌ك کوردانی سوریا. قۆناخی جه‌نگی ئێستا ته‌نها ده‌بێت له به‌رگریکردن و پاراستنی ئه‌وه‌ی که تائێستا  به‌ده‌ستهاتووه ڕاوه‌ستێت ، نه‌ك هێڕشكردن و هێڕشبردن ، له ئێستادا گه‌ر کاتێك به‌ده‌سته‌وه بێت، ده‌بێت کار له‌سه‌ر کێشه‌ی ئابوری ئه‌و کانتۆنانه بکرێت و نابێت هیچ هه‌لێك له ده‌ستبدرێت بۆ ئه‌و مه‌به‌سته، ئه‌ویش به بیناکردنی ئابورییه‌ك که له‌سه‌ر بنه‌ما هه‌ره‌وه‌زییه‌کانی خه‌ڵکی و کارکردنیان به کۆمه‌ڵ و دابه‌شكرنی به‌شێکی زۆر له به‌رهه‌مه‌کانی هه‌ره‌وه‌زییه‌کان به‌سه‌ر به‌شداربووان و نه‌داراکانی دیکه ، هه‌ڵبه‌ته به‌شێکیشی ده‌بێت ته‌رخان بکرێت بۆ بره‌ودان به‌به‌رهه‌می زیاتری ساڵی ئاینده و بڕێکیشی بۆ پێداویستییه‌کانی هاووڵاتیان له به‌شه‌کانی دیکه، که پێویسته . بێ بیناکردنی ئابورییه‌کی ئاوا هه‌تا نه‌ك ڕه‌قه به‌ڵکو هه‌موو سوریاش ڕزگار بکرێت شتێ دیکه به‌ده‌ست نایه‌ت جگه له‌وه‌ی که سه‌رجه‌می خاکی سوریا ده‌بێته جێنشینی کۆمپانیا و بانقه گه‌وره‌کانی ئه‌مه‌ریکاو تورکیا و وڵاتانی ڕۆژاوا.\nمن تا ئێستاش خۆم به لایه‌نگر و چالاکوانێکی بزوتنه‌وه‌ی کۆمه‌ڵایه‌تی ڕۆژاوا ده‌زانم ، هیچ جۆره ڕاڕاییه‌کم سه‌باره‌ت به هاوکاری و هاریکاری ئه‌و بزوتنه‌وه‌یه تیادا نییه به‌ڵام ده‌بێت دانه به‌وه‌شدا بنێـم که مانه‌وه‌ی کانتۆنه‌کان به‌نده به هه‌بوونی جه‌نگی نێوان داعش له‌گه‌ڵ سوریا و ئه‌مه‌ریکا و هاوپه‌یمانانه‌وه هه‌روه‌ها به‌و ئابڵوقه‌یه‌ی که نه‌ك هه‌ر له‌لایه‌ن حکومه‌تی هه‌رێمه‌وه به‌ڵکو سه‌رجه‌می وڵاتانی دونیا  که له‌سه‌رێتی . که جه‌نگ ته‌واو بوو هه‌موو دووژمنانی ئێستا و دۆستانی به‌یانی بۆ مه‌حفکردنه‌وه‌ی کانتۆنه‌کان یه‌کده‌که‌ون به‌جۆرێك له‌م دوو جۆره یا تێشکاندنی ته‌واوی، یاخود له‌و په‌ڕی حاڵ باشیدا هه‌وڵدان بۆ دروستکردنی حکومه‌تێكی شێوه حکومه‌تی هه‌رێـم، که‌له قازانجی خۆیاندا ده‌بێت نه که‌سێکی دیکه. هاوکاتیش گه‌ر جۆرێك له ئابوری دژ به ئابوری لیبرڵ دروستنه‌که‌ین ، چارمان ته‌نها پێشوازیکردنه له داگیرکه‌رانمان ، نه‌ك له‌شێوه‌ی سه‌ربازیدا به‌ڵکو له شێوه‌ی ئابورییدا.\nPrevious postئێمه نه‌ك کار له‌سه‌ر ده‌رهێنانی ڕه‌گوڕیشه‌ی گه‌نده‌ڵی ناکه‌ین ، به‌ڵکو له ناخی منداڵان و نه‌وه‌ی منداڵانیشماند ئه‌و تۆوه ده‌ڕوێنین:\nNext postنابێت چی تر ئەو تئیورە بەسەرمانا تێپەڕێت


ئای نەزانی چیمان لێدەکەی؟!، مەلا برایم مەجید پوور – PMNews\nسەد حەیف وهەزار مـخابن ئەوبناغە پتەوەی بۆژیانی هاوبەشی ژن و پیاوداڕژا بوو، بنە ماڵەی لەسەر دروست کرابو، تیرەوتۆرەمە عەشیرەی لێی دەکەوتەوە،\nئێستا لە ژێرمەترسیەکی گەورەدایە. ئەگەرهەروا بڕوا ئیترنـە نـەتـەوەو نـەدایک وباب ونەکەسوکار مانایەکیان نامێنێ ، کەس نازانێی کێی کێیە. نە مناڵ دایـک و باوک دەناسێی و نەدایک و باوک خۆیانی پیوە دەردێنن !\nگومان لەوەدانیە ڕابردووهەڵە وپەڵەو زوڵم و زۆری تێدا بوەوئێستاش هەیە. ژن وەک خۆی نەناسراوەو مافی شیاوی خۆی پێنەدراوە. بەڵام دڵنیام ئەگەر بێغەرەز سەیری بکەین لە دنیای پێشکەوتـوی ئـەوڕۆشدا کورد وەک نـەتـەوە بـە ژن و پیاویەوە دەچەوسێندرێنەوە ، دەگیرێن ، دەکوژرێـن ، ئـاوارەو هـەڵـوەدا دەبـن و تەنانەت مافی مرۆڤانەشیان بـۆ لەبەر چاو نەگیراوە ! ڕاستی ئـەوەیـە مەسەلـەی ژن و مافەکانی لە دنیای پێشکەوتوشدا گیروگرفتی هەیە وکێشەکە وەک پێویست بن بڕ نەکراوە . من کە لە ڕۆژهەڵاتی ناوەڕاستدا دەژیم دەبینم بەکوردستانیشەوە هێنانە گۆڕی مەسەلەی مافی ژن چونکە زانستیانە نیە وچاو لێکەری نەزانانەیە، بـابەتـەکەی بـە جۆرێک ئـاڵـۆزتـر کردوە کە مـرۆڤ تـێیدا حەبـەساوەو سەری سوڕماوە.چەمکی پێکەوە ژیانی هێمنانە ودروستکردنی ژێرخانی کۆمەڵگایـەکی سالم بەرە بەرە کاڵ دەبێتەوە . کەس بیر لەوە ناکاتەوە کە ژن و پیاو بەبێی یەک بونیان نیە !بە ڕای من هۆی سەرەکی ئەوگەنگەشەیە نەزانی و نەبونی ئازادیە، بۆیە دەڵێم:(ئای نەزانی چیمان لێدەکەی؟!) ئیمانی کامڵی من ئەوەیە: تەنیا شتێکی کە شیاوە سەرو ماڵی لەپێناودا دابنێی نیشتمان و ئازادیە . ئەگەر دایک وباب، بۆ پوڵ وگیرفان پڕکردن وخۆشگوزەرانی هەستی بەر پرسایەتی منداڵانی تێدانەما، کاتێ دایک شەرم بکا بە کابانی ماڵێ وخۆی لـە دەرەوە کار بکا و بیگانـەیـەک بۆ بە خێوکردنی منـداڵەکەی بە کرێی بـگرێێ ، ئیتـر پەروەردەو ڕاهێنانی مناڵ مانای نامێنێ. مـناڵ لە ژێر کاریگەری کەسێک دا گەورە دەبێ کە هەم نامۆیەو هەم بێگانـە ! کاتێک خوێـندن وزانست بـە پـێچەوانـەی خەسـڵـەتی خـۆی دەکـار بهێندرێی، ئیتر دایک و باب لە ڕەوتی ئەسڵێ خۆیان لایان داوە . کاتێک مێردو ژن کەسایەتی یەکتر بشکێنن ، ئەدی مـوتمانـە وبـروا لـەلای کێی مـاوە ؟! لێرەدا بـەهەڵـە تێمەگەن، مەبـەستم ئـەوەینە لـەژورێشدا چاوی ژن بـبەستی ، مـەبادا لە پەنجەرەڕا نامەحرەمێک ببێنێ! کە باس لە ئازادی دەکەم ئیمانم وایە هەرچی بۆ مرۆڤی نێرئازادە بۆ مرۆڤی ژنیش ڕەوایە. دیارە ئایینوئیدەکان بەرنامەو پێوەری خۆیان هەیەو ڕەنگە دەگەڵ ڕای من هاودەنگ نەبن. بەداخەوە کەشوهەوایەکیان خوڵقاندوە کەس موتمانەی بەکەس نەماوە. ماڵێک کە سەفاو سەداقەتی دایک و بابی تێدا نەما ، ئەوە چۆلگەیەو بەقووڕێی گیراوە ! کاتێک هەمووشتێک بـو بـە مادە ، ئـیترعەقـڵ و مەنتـیق و زانست فاتیحایـان خوێندراوە. کاتێک تاک وگەل کەسایەتی خۆیان نەناسن وبە چاوی سوک لێکتر بـڕوانـن وبـەزمانی جنـێـوو بێحورمەتی دەگەڵ یەک بدوێن ، ئەوە لەڕاستیدا کەڕامەتی گەل بـریـندار دەکرێ وئەو بـریـنەش تەشەنـە دەکا و ئیعتیبار جێگەو پـێگەی خۆی لـەدەست داوە. کاتێک دایک و باب وشیار نەبوون ، مامـۆستای دڵـسۆزو ڕێنوێـنی شارەزا قات بوون، کەسایەتی زاناو لێهاتو دەکەونە بەر پەلاماری جنێوو بـێحورمەتی ، ئـەوە نەگبەتەیەو یەخەی ئەوگەلەی گرتوە. کاتێک مرۆڤ فەلسەفەی هەبونی نێرومێی نەزانی وتەنیا حەیوان ئاسا هەر بۆ چێژی نەفسی یەکتریان دەویست و ژن وەک قەرەواش وکارەکەرچاوی بکرێی وپێاو وەک نوکروبە قەولی مەشهـور( دەرکی دەرێێ بێی چ لـێوە بێ و چ پـێوە بێی )حیسابی لەسەربکرێی ، ئیتر ناسینی ماف وخاوەن ماف لە گۆڕێدا نەماوە. کاتێک مرۆڤ هیچ پێوەرێکی زانست و مەنتیق و،عەقـڵ،ڕەچاونەکا وجیاوازی ماف بە پێوانەی ژنوپیاو بون بپـێوێو مەزەندەبکا ، ئەوە بەڕاسـتی هـەڵـدێراوە و حەیوانە و بە شکڵی مرۆڤ چێکراوە!!\nئـەگەر بە پیی ڕەوتی ئـەو ڕۆ، لـە ڕۆژهەڵاتی ناوەڕاست بەشی فارس و تورک وعەڕەب و کوردەکەی، سەیری ژن ومافەکانی بکەین دەزانین کە شیوەی هەوڵو تێکۆشان بۆ دۆزینەوەی کەسایەتی ژن و مافەکانی چونکە زانستیانە نیەو لەڕوی سۆزوهەست دەستی پێکراوە، نەک نیشانەکەی نە پێکاوە بەڵکو ئاڵۆزتریکردوەو کورد کوتەنەی ( دۆو دۆشاو لێک دراوە ) بەگەرمی دروشمی هـێـمنی و ئارامی ژیان بـەتایبەت لە بنە مـاڵەدا لەسەر زارانە ، بەڵام لەکردەوەدا ئەوەی دەبیندرێ هەڵـوەشاندنـەوەی بناغەی پێکەوە ژیانی هـاو بەش وهـێمنانەیە. ئەوەی ئێمە لەو پیوەندیەدا دەیبینین و دەیبیسین ،بەڕاستی نە ئوسولی ئایینیەو نە پێوەری ئینسانیە. زۆر ئاساییە ژن و مێرد بگەنە حاندێک نەتوانن بەیەکەوە بـژین ، ئەگەر دەمـار گرژی ونەزانیوخۆ بەزلزانی لێگەڕێی، دەتوانن دۆستانە ماڵ ئاوایی لێکتر بکەن وجیا ببنەوە. بۆ ئەوەی مەسەلەکان تێکەڵ نەکەین بە مەبەست لـێکیان نـەدەیـن، پێویستە بگەڕێینەوە سەر نەفسی مرۆڤ بون ولە وێرا بڕوانینە مافەکان، نەک لە ڕوانگەی دینێک یان ئیدەیەک،یان حەزی کەسێک،چونکە ئەوانە پیوەری خۆیان هەیە، وکامەیان لـە واقعیەت نیزیکتر بێی بیگومان پە سندترە . لـە بـەر ئـەوەی زۆرینەی گەڵانی ئەو وڵاتانەی باسمکردن موسوڵمانن، بۆیە مـن هـێندێک بـاسی ئەومافانەتان بۆ دەکەم کە ئیسلام بە ژنی داوە ، لە حاڵێکدا کە مـرۆڤ بـونی لێی نە ئەستێندراوەتەوەو هەمو شتێکیش لە ڕووی کردەوە حیساب کراوە.\nئێسلام یەکەمین ئایین بـوو کە کوشتنی ژنی لە کاتێکدا حـەرام کرد، کـە بـاوکە نەزانەکان هەبونی کچیان بەعەیب دەزانی .هەرکات هەواڵیان بۆ باوک دێنا کە کچی بوە ناوچاوانی ڕەش وترش وتاڵ دەکرد ولە بەر خۆیە پیشی دەخواردەوە. لەداخی ئەوهەواڵە لە هۆزەکەی دور دەکەوتەوەو خۆی لێدەشاردنەوە. بیری لەوە دەکردەوە ئەو سوکایەتیەی قبوڵ بێی یان بیکوژێو ژێر گڵی بکا، کە خوا دەڵێی: ئـای لـەو خراپ پـێـڕاگەیـشتـنـە !! خـوا سەرکـۆنـەیـان دەکا و بـە پـرسـیارێـکی سەرسوڕماوانە دەڵێ:لەسەرکام گوناه ئەوانە دەکوژن ؟! لە ڕوانەگەی ئیسلامەوە لە لێپرسینەوەدا ژنـو پـیاو بـەرانـبەرن کە دەفـەرمـوێی : وەک ئـەرکیان لـە سەر شانە و مافیشیان پیدراوە . بەجوانی هەڵس وکەوتو ڕەفتاریان دەگەڵ بـکەن . بـۆ هەڵسەنگاندنی باشی وخراپی خوا فەرمویە :ئەوەی مرۆڤ پێی دەبڕێی کردەوەی خۆیەتی. واتە پێوەرەکە کردەوەیە نەک نێر یان مێی بـون . ژن دەگەڵ پـیاو لـە مەسایلی عیبادیشدا بەرانبەرە.ئەوەی ئێمە دەیبینین خەتای ئیسلام نیە بەڵکوتاوانی موسوڵمانەکانە! ژن وپیاو خوایان یەکە ، پـەیـامبەروکتێبیان یـەکە ، نـوێـژیـان، ڕۆژوو ، زەکات و ،حـەجـیان جیاوازێـەکی نـیە. درۆو، غـەیـبەت، دوزمـانـیی، خەیانەت ، دزی و بـەگشتی حـەڵاڵ وحەرام بـۆ هـەردوکیان وەک یـەکە. بەڵام حاشاناکرێی جیا لە مافی مرڤانە جیاوازی تریان هەیە، ئەوێش لەبەر ژن بون و پیا بون نیە،بەڵکو خووخدەو خەسڵەت وتایبەتمەندین کە لە مرۆڤەکاندا بە شێوەی جیاواز دەر دەکەون .من پێمـوایە ئەرکی ویـژدانی و ئـەخلاقی ئینسانی و ئیمانی مـرۆڤـەکان بـە گشتی ئـەوەیە کە ئـەو ڕەوتـە ئاڵـۆزە، زانـستیانـە شـیکەنـەوە ، ئەو دڵەڕاوکێو دڕدۆنگی وناتەباییە ،نەحاواوەییەی هێور بکەنەوە .ژنانو پیاوانی کۆمەڵگاکانیان تێبگەێێنن کە ژیان بەبێ بون و یەکبون وهاوکاری وقبوڵ کردنی یەکتری ماناو ناوەرۆکێکی نیە . ڕوک بیڵێم : ژن دایکەو ئەو دایکـەش هـەر لـە تۆوی ئەو بـاوکانە دروست کراوەو بـاوکەکەش لـە ئـامێزی دایکدا گەورە بـوەو پێگەێێندراوە. کورد دەڵێن ( باوک دەیچێنێ و دایک ڕەعەمەلی دێنێ ) پرسیارشم ئەوەیە دوو شت بەبێی یەک بونیان نەبێی تـۆچۆن لێکیان جیادەکەیەوە؟! لەبیرتان نەچێی ژن دایکەو دایکیش زەحمەتکێش ترین و شەریفترین ئینسانە. کێی ڕێزی نەگرتبێ قەرزدارو پەشیمانە .\nبراتان مەلا ئیبڕاهیمی مەجید پور .\n٢٩ ڕەزبەر ٢ی٢١ کوردی\n٢١ / ١١ /٢٠٢١ زایینی


سێبەری با – سه‌رده‌م\nنرخ: 12000 دینار\n(سێبەری با) بەرهەمی زنجیرەی كتێبی دەزگای چاپ و پەخشی سەردەم، نوسینی كارلۆس رویز زافۆن و وەرگێڕانی هیواقادر.\nڕۆمانی سێبەری با لەسەرەتاوە سیحری خۆی لە خوێنەر ئەکات و هەنگاو بە هەنگاو لەگەڵ ئەو ڕووداوانەدا ئەیبات کە لە بەرشلۆنەی جەنگی ناوخۆ و جەنگی جیهانی دووهەمدا ڕوویانداوە، سەرباری گێڕانەوەی چەندان چیرۆکی عاشقانە لەبەرگێکی ئەفسوناوی و تا ڕادەیەک ترسناکدا.\nنهێنیەکانی ناو ڕۆمانی سێبەری با و بارودۆخە تاریک و نادیارەکانی، زۆر لە خودی ڕووداوەکان گرنگترن. خوێنەر هەر لە سەرەتاوە هەست بە نزیکییەکی نادیار ئەکات لەگەڵ کەسایەتییەکاندا، بە چەشنێک پڕ ئەبێت لە کونجکوڵی و تا کۆتایی ڕۆمانەکە بە خەیاڵێکی گیرۆدەوە لەگەڵیاندا ئەڕوات.\nزافۆن ناهێڵیت خەیاڵی خوێنەر بە ڕووداوێکەوە گیرۆدە و ماندووبێت، ڕووداو لە دوای ڕووداو، هێنانەکایەی کەسایەتی جیاواز، ڕووبەڕووبوونەوە لەگەڵ شتی سەیر و سەمەرەو نادیاردا، وائەکات تەواو خوێنەر پڕبکات لە کونجکوڵی و تەسلیمبوون بە دنیای ناو ڕۆمانەکە.\nلە پاڵ هەموو ئەمانەشدا خوێنەر ئەکات بە کەسایەتییەکی بیرکەرەوەی ئەکتیڤ، وای لێ ئەکات بە دوای سێبەری خۆیدا بگەڕێت، وەک زافۆن خۆی ئەڵێت، کتێبەکان ئەو ئاوێنانەن کە خوێنەران وێنەی ڕاستەقینەی خۆیان و ڕۆحی خۆیانی تیادا ئەبیننەوە.


هه‌ڵبژاردنه‌كانی سه‌ركۆماری ده‌رفه‌تێك بۆ هێنانه ئارای داخوازییه‌كان – Denegkan\nهه‌ڵبژاردنه‌كانی سه‌ركۆماری ده‌رفه‌تێك بۆ هێنانه ئارای داخوازییه‌كان\nهه‌ڵبژاردنه‌كان له ئێراندا له‌گه‌ڵ واتای باوی ئه‌م چه‌مكه له وڵاتانی دێموكراتیكدا جیاوازی هه‌یه. له راستیدا هه‌ڵبژاردن پڕۆسه‌یه‌كی ئاشتی‌خوازانه‌ی گواستنه‌وه‌و جێگۆڕكێی ده‌سه‌ڵاته كه له سه‌ر چۆنیه‌تی بڕیاردانی حكوومه‌ت كاریگه‌ری به‌رچاوی هه‌یه. به‌ڵام له ئێراندا به هۆی سترۆكتۆری ده‌سه‌ڵات و هاوكێشه‌كانی نێو سیستمی سیاسی، هه‌ڵبژاردنه‌كان و به‌تایبه‌ت هه‌ڵبژاردنه‌كانی سه‌ركۆماری ره‌وشێكی تایبه‌تی هه‌یه. پێكهاته‌ی ده‌سه‌ڵات به شێوه‌یه‌ك داڕێژراوه كه سه‌ركۆمار ده‌سه‌ڵاتێكی ئه‌وتۆی نیه. له به‌ر ئه‌وه بوو كه محه‌ممه‌د خاته‌می سه‌ركۆماری پێشوو رایده‌گه‌یاند كه ئه‌و له "تداركاتچی"یه‌كه‌ی نووسینگه‌ی وه‌لی فه‌قیه زیاتر نیه. پێویستی وه‌بیرهێنانه‌وه‌ی دۆخی هه‌ڵبژاردنه‌كان له ئێراندا له‌وه‌دایه كه بزانرێ چۆن له‌گه‌ڵ ئه‌م دیارده‌یه مامه‌ڵه بكرێ؟ گه‌لۆ ده‌كرێ له هه‌ڵبژاردنه‌كان وه‌ك ده‌رفه‌تێك بۆ خستنه رووی داخوازییه‌كان، به‌رۆژه‌ڤ كردنی پرسی كوردو له ئاكامدا رێگه خۆشكردن بۆ جێبه‌جێ بوونی به‌شێك له خواسته‌كانی كوردی رۆژهه‌ڵاتی كوردستان كه‌ڵك لێ وه‌ربگیردرێ؟\nبه سه‌رنجدان به یاسای بنه‌ڕه‌تیی ئێران خواسته‌كانی كورد به دوو به‌ش دابه‌ش ده‌كرێن: 1) به‌شێك له خواسته‌كان له‌و یاسایه‌دا پێشبینی كراون به‌ڵام تا هه‌نووكه‌ش پراكتیزه نه‌كراون. وه‌كوو مادده‌ی 15ی یاسای بنه‌ڕه‌تی كه "كه‌ڵك وه‌رگرتن له زمانه لۆكاڵییه‌كان (زمانه بنده‌سته‌كان) و خوێندن به‌وانی له قوتابخانه‌كان له پاڵ زمانی فارسی‌دا ئازاد كردوه" یان مادده‌ی 19 كه به روونی باس له سوودمه‌ند بوون له مافی وه‌ك یه‌ك بۆ هه‌موو خه‌ڵكی ئێران (له هه‌ر گه‌ل و خێڵ یا هه‌ر ره‌نگ و ره‌گه‌زو زمانێك) ده‌كا. هه‌روه‌ها ماده‌ی بیست و شه‌شه‌م كه ئاماژه به ئازادیی پێكهێنانی حیزب، كۆڕو ئه‌نجومه‌ن، NGOگه‌لی مه‌ده‌نی و سینفی و به‌شداری ئازادانه‌ی تاك له‌واندا ده‌كا. هێندێك مه‌سه‌له‌ش هه‌ن كه یاسای بنه‌ڕه‌تی قه‌ده‌غه‌ی نه‌كردوون به‌ڵام وه‌كوو نه‌ریتێكی سیاسی نه‌نووسراو له ته‌واوی ته‌مه‌نی كۆماری ئیسلامی‌دا به‌كار براون. له‌وانه كه‌ڵك وه‌رنه‌گرتن له بژارده سیاسی ـ به‌ڕێوه‌به‌رییه‌كانی كورد یا سوننی‌یه‌كان له ئاسته به‌رزه‌كانی به‌ڕێوه‌به‌رێتی‌دا، وه‌كوو وه‌زاره‌ت، جێگری سه‌ركۆمار یا سه‌رۆكایه‌تیی رێكخراوه‌كانی به فه‌رمانی سه‌ركۆماری. ئه‌وه‌ش به راشكاوی پێشێل كردنی مادده‌كانی 124، 133و 135ی یاسای بنه‌ڕه‌تییه.\n2) ئه‌و داخوازییانه‌ی كه وه‌دیهاتنیان گرێدراوی گۆڕینی یاسای بنه‌ڕتییه. به سه‌رنجدان به‌وه كه چۆنیه‌تیی پێداچوونه‌وه‌و گۆڕینی یاسای بنه‌ڕه‌تی له مادده‌ی 177ی ئه‌م یاسایه‌دا پێشبینی كرواه، به‌م پێیه وه‌دیهاتنی زۆربه‌ی مافه‌كانی نه‌ته‌وه بن-ده‌سته‌كان گرێدراوی ئه‌و پرسه‌یه. وه‌كوو گۆڕینی مه‌رجه‌كانی پاڵێوراوانی سه‌ركۆماری به چه‌شنێك كه كه‌سانی غه‌یره شیعه‌و ژنانیش بتوانن خۆیان بۆ ئه‌و پۆسته كاندیدا بكه‌ن. یا ئه‌و بابه‌تانه‌ی كه پێوه‌ندییان به سترۆكتۆری به‌ڕێوه‌به‌ریی سیاسیی نه‌ته‌وه بنده‌سته‌كانه‌وه هه‌یه كه ده‌تواندرێ له چوارچێوه‌ی چه‌مك گه‌لێكی وه‌ك ئۆتۆنۆمی یا فیدرالیزمدا تاوتوێ بكرێ. هه‌روه‌ها ئه‌و بابه‌تانه‌ی كه له یاسای بنه‌ڕه‌تی‌دا به شێوه‌یه‌كی لاوازو ناته‌واو ئاماژه‌یان پێكراوه. له‌وانه مادده‌ی 15 كه ته‌نیا زمانی فارسی وه‌ك زمانی فه‌رمی له‌قه‌ڵه‌م داوه. ئه‌وه له حاڵێكدایه كه له وڵاتانی فره‌نه‌ته‌وه‌و فره‌زماندا هیچ رێگرییه‌ك بۆ كه‌ڵك وه‌رگرتن له چه‌ند زمانی ره‌سمی نیه‌و له بنه‌ڕه‌تدا بۆیه ده‌بێ ئه‌م مادده‌یه ده‌ستكاری بكرێ.\nسه‌ره‌ڕای ئه‌و واقیعه سیاسییه‌ی ئێران كه له سه‌ره‌وه ئاماژه‌ی پێكرا به‌شێكی زۆر له بژارده‌كانی كورد ده‌یانه‌وێ وه‌ك یه‌كه‌یه‌كی شوناسیی سه‌ربه‌خۆو له گۆشه نیگای خواسته‌كانی تایبه‌تی كورده‌وه له مه‌سه‌له‌ی هه‌ڵبژاردنه‌كان بڕوانن و به ئاوایه‌كی پلانمه‌ندو مه‌رجدار له‌گه‌ڵ ئه‌م دیارده‌یه مامه‌ڵه بكه‌ن.\nله به‌ره‌به‌ری ده‌یه‌مین خولی هه‌ڵبژاردنه‌كانی سه‌ركۆماری له ئێراندا، چه‌ندین داخویانی له لایه‌ن چالاكانی سیاسی، كولتووری و كۆمه‌ڵایه‌تی رۆژهه‌ڵاتی كوردستانه‌وه بڵاوكرانه‌وه‌و به شێوه‌یه‌كی گشتی له هه‌ر كامیاندا راستینه‌ی فره‌چه‌شن بوونی كۆمه‌ڵگه‌ی ئێرانیان وه‌بیر هێناوه‌ته‌وه‌و له پێناو نه‌هێشتنی به‌شخوراویی و سته‌مێك كه به نیسبه‌ت نه‌ته‌وه بنده‌سته‌كان ده‌كرێ ئاماژه‌یان به به‌شێك له خواسته‌كانی كورد كردوه. ئه‌وان به‌م چه‌شنه ویستوویانه به دانانی هێندێك رێچكه له بواره جۆراوجۆره‌كاندا به ئاوایه‌كی ئه‌كتیڤتر ده‌ر بكه‌ون و چه‌شنێك یه‌كگرتوویی و هاوئاهه‌نگی له نێوان چالاكانی سه‌ربه‌خۆ بۆ كارتێكه‌ری زیاتر له هه‌ڵبژاردنه‌كاندا بێنه ئاراوه. له‌و راگه‌یاندراوانه‌دا حكوومه‌تی ناوه‌ندی ئاگادار كراوه‌ته‌وه كه ئه‌گه‌ر پاڵێوراوانی سه‌ركۆماری ناحه‌قی و زوڵمێك كه به‌رانبه‌ر كوردان ده‌كرێ به فه‌رمی نه‌ناسن و بۆ قه‌ره‌بوو كردنه‌وه‌ی، رێكاری گونجاو پێشكه‌ش نه‌كه‌ن ناتوانن به پانتومیمی پڕۆپاگه‌نده‌یی چاوه‌ڕوانی به‌شداری به‌ربڵاوی خه‌ڵكی رۆژهه‌ڵاتی كوردستان له هه‌ڵبژاردنه‌كاندا بن.\nهه‌رچه‌ند له خوله‌كانی پێشووشدا جووڵه‌ی له‌م چه‌شنه به‌دی ده‌كرا، بۆ نموونه ریفۆرمخوازانی كورد له هه‌ڵبژاردنه‌كانی خولی پێشووی سه‌ركۆماری‌دا داخوازینامه‌یه‌كی 15 خاڵییان نووسی و به قبووڵ كردنی له لایه‌ن موسته‌فا موعینه‌وه (پاڵێوراوی ریفۆرمخوازانی پێشڕه‌و) پشتیوانیان له ناوبراو كرد. به‌ڵام چالاكییه‌كانی ئه‌مجاره ره‌هه‌ندو ئاستێكی به‌ربڵاوترو به‌رزتری به‌خۆیه‌وه گرتووه. بۆیه گرینگییه‌كی تایبه‌تی هه‌یه‌و ده‌كرێ به یه‌كێك له هێماكانی ده‌ستپێكی پڕۆسه‌ی خه‌باتی لێگاڵ له رۆژهه‌ڵاتی كوردستان له‌قه‌ڵه‌م بدرێ. به خوێندنه‌وه‌و هه‌ڵسه‌نگاندنی ئه‌و به‌یاننامانه‌ی تا هه‌نووكه بڵاو كراونه‌وه ئه‌م خاڵانه‌ی خواره‌وه‌ش شایانی ئاماژه و گرینگی پێدانن:\n1) پێویسته چالاكانی بواری لێگاڵ و گرووپ و رێكخراوه‌كانی كۆمه‌ڵگه‌ی مه‌ده‌نی به هاوئاهه‌نگی و یه‌كگرتوویی زیاتره‌وه داخوازییه‌كانیان بێنه ئاراوه. بۆ ئه‌وه‌ی بتوانن پتانسیه‌لی كورده‌كانی رۆژهه‌ڵات ئه‌كتیڤ و كانالیزه بكه‌ن و به ئاوایه‌كی كاریگه‌ر له هه‌مبه‌ر ناوه‌ند ده‌ربكه‌ون. بێ گومان تا ئه‌م مه‌سه‌له‌یه نه‌یه‌ته ئاراوه ئه‌م جموجۆڵانه ناتوانن خاوه‌ن قورساییه‌كی ئه‌وتۆ بن كه ده‌سه‌ڵات به چۆك دابێنن.\n2) هێندێك له چالاكانی مه‌ده‌نی و گرووپه لێگاڵه‌كان، له دۆزی كورد وه‌ك پرسێكی ئیتنیكیی قووڵ ناڕوانن و به‌رنامه‌یه‌كی چڕوپڕیشیان بۆ چاره‌سه‌ری ئه‌م پرسه پێ نیه. داخوازییه‌كان به شێوه‌یه‌كی گشتی دێنه ئاراو چوارچێوه‌یه‌كی پێناسه‌كراوو دیاریكراوی مافناسییان نیه. هێندێك جار داخوازی كوردان بۆ چه‌مكی "مافه‌كانی شارۆمه‌ندی" كه‌م ده‌كرێته‌وه. پڕ ئاشكرایه كه چه‌مكی ناوبراو ته‌نیا مافه‌كانی ئێمه وه‌ك تاك ده‌سته‌به‌ر ده‌كا به‌ڵام پرسی كورد وه‌ك نه‌ته‌وه‌یه‌كی بنده‌ست چاره‌سه‌ر ناكا.\n3) به‌كار بردنی چه‌مكگه‌لێكی وه‌كوو "نه‌ته‌وه‌ی ئێران" و "كه‌مه نه‌ته‌وه‌ی كورد" له ئه‌ده‌بیات و گوتاری به‌شێك له‌و به‌یاننامه‌و راگه‌یاندراوانه‌دا نیشانده‌ری نزمی ئاستی هوشیاریی نه‌ته‌وه‌یی به‌شێك له بژارده‌كانی كۆمه‌ڵگه‌یه. هه‌ر دوو چه‌مكی باسكراو له ئه‌ده‌بیاتی سیاسی‌دا خاوه‌ن واتایه‌كی دیاریكراون. ئێران وڵاتێكی فره‌نه‌ته‌وه‌یه‌و به‌كاربردنی ده‌سته‌واژه‌ی "نه‌ته‌وه‌ی ئێران" له جێدا هه‌ڵه‌یه. له لایه‌كی دیكه كورد "كه‌مه نه‌ته‌وه" نیه‌و كورده‌كانی رۆژهه‌ڵات خاوه‌ن جوگرافیایه‌كی دیاریكراوو حه‌شیمه‌تێكی زیاتر له 10 میلیۆن كه‌سین.\nپێویستی ئاماژه كردن به‌و خاڵانه‌ی سه‌ره‌وه له‌وه‌دایه كه گفتگۆیه‌كی ره‌خنه‌گرانه له‌گه‌ڵ گۆڕه‌پانی خه‌باتی لێگاڵ بێته ئاراوه. بۆ ئه‌وه‌ی چالاكانی ئه‌م بواره به له‌به‌رچاو گرتنی ئه‌و خاڵانه باشتر بتوانن له پێناو پرسی نه‌ته‌وه‌یی‌دا چالاكی بنوێنن.\nتا هه‌نووكه هیچكام له پاڵێوراوانی سه‌ركۆماری بێجگه له پانتومیمی پڕۆپاگه‌نده‌یی، ددانیان به‌و زوڵمه‌دا نه‌ناوه كه ده‌رهه‌ق به كوردان ده‌كرێ. بۆ نموونه مه‌هدی كه‌ڕڕوبی یه‌كێك له پاڵێوراوانی ریفۆرمخوازان گوتوویه‌تی كه "به‌ڵێنی ناده‌م به‌ڵام ئه‌گه‌ر بتوانم له بژاردنه‌كانی خۆجێیی كه‌ڵك وه‌رده‌گرم". ئه‌م وته‌یه ده‌شێت نیشانده‌ری راستوێژیی ناوبراو بێ، چونكه ئه‌گه‌ر له داهاتوودا پاڵێوراوێك بۆ نه‌هێشتنی سته‌م و بێ‌عه‌داڵه‌تیی ئارایی هێندێك به‌ڵێنیش بدا گه‌ره‌نتییه‌كی ئه‌وتۆی بۆ جێبه‌جێ كردنی ئه‌و به‌ڵێنانه له ئارادا نیه. به‌تایبه‌ت كه له سیستمی سیاسیی ئێراندا سه‌ركۆمار ده‌سه‌ڵاتێكی ئه‌وتۆ نیه‌و به پێی یاسا به‌شێكی زۆری ده‌سه‌ڵاته‌كان له ده‌ستی وه‌لی فه‌قیهی "مادام العمر"دا مۆنۆپۆل كراوه. له لایه‌كی دیكه‌ش به‌شێكی سه‌ره‌كیی مافه‌كانی نه‌ته‌وه بن¬ده‌سته‌كان له یاسای بنه‌ڕه‌تی‌دا نه‌گونجێندراون و سه‌ركۆماریش ئه‌وپه‌ڕه‌كه‌ی ده‌توانێ جێبه‌جێكه‌ری ئه‌م یاسایه بێ. به‌م پێیه ئاكامی هه‌ڵبژاردنه‌كان هه‌ر چییه‌ك بێ له‌گه‌ڵ هه‌لومه‌رج و بڕیاره‌كانی هه‌نووكه‌یی حكوومه‌تی ناوه‌ندی به‌تایبه‌ت به نیسبه‌ت دۆزی نه‌ته‌وه بنده‌سته‌كان جیاوازییه‌كی زۆری نابێ.\nهه‌رچه‌ند له سه‌رده‌می مه‌حموودی ئه‌حمه‌دی‌نژاددا هه‌ڵسوكه‌وتی ده‌ره‌وه‌ی یاسا له‌گه‌ڵ چالاكانی مه‌ده‌نی، سیاسی، بزووتنه‌وه‌ی ژنان و خوێندكاری و رۆژنامه‌نووسان زیاتر په‌ره‌ی سه‌ندوه. كه‌مته‌رخه‌می به نیسبه‌ت حوكمی زیندانه درێژماوه‌كان، له سێداره‌دان و ته‌نانه‌ت مه‌رگی گوماناوی له زیندانه‌كاندا زیاتر بووه. به‌گشتی له ژێر سایه‌ی باڵی كۆنسێرتیڤ و ئه‌و سیاسه‌ته تۆقێنه‌رو نادێموكراتیكه‌ی ئه‌حمه‌دی‌نژادو كابینه‌كه‌ی پێڕه‌وی ده‌كه‌ن ده‌رفه‌تی كارو چالاكیی مه‌ده‌نی و لێگاڵ له به‌رده‌م هه‌موو نه‌ته‌وه بنده‌سته‌كان و ته‌نانه‌ت باڵی ریفۆرمخوازیش زۆر به‌رته‌سك بۆته‌وه، به‌ڵام ئه‌وه‌ش به‌و مانایه نیه كه ته‌نیا به لۆژیكی "له نێوان خراپ و خراپتردا ده‌نگ به خراپ بده‌ین" و به‌شداری له هه‌ڵبژاردنه‌كان بكه‌ین. به‌ڵكوو پێویسته رێكارو هه‌ڵویستێك له‌م هه‌لومه‌رجه‌دا بگیرێته به‌ر كه قورساییه‌كی واتادارو كاریگه‌رییه‌كی به‌رچاوی هه‌بێ. نه‌ته‌وه بنده‌سته‌كان و له‌م نێوه‌شدا كورده‌كانی رۆژهه‌ڵات ده‌توانن به ئاوایه‌كی ئه‌كتیڤ له‌گه‌ڵ ئه‌م دیارده مامه‌ڵه بكه‌ن و داخوازییه‌كانیان له فۆرمێكی پێناسه‌كراوو دیاریكراوی مافناسی‌دا بخه‌نه روو. یه‌كه‌م: خوازیاری جێبه‌جێ كردنی دروست و بێ جیاوازی یاسای بنه‌ڕتیی هه‌نووكه‌یی بن كه هێندێك مادده‌ی (هه‌رچه‌ند به شێوه‌یه‌كی ناته‌واویش بێ) سه‌باره‌ت به مافی نه‌ته‌وه به‌شخواروه‌كان له‌خۆ گرتوه. دووه‌م: پێداچوونه‌وه به یاسای بنه‌ڕه‌تی له سه‌ره‌وه‌ی لیستی داخوازییه‌كانیان باوێژن. چونكه به‌شێكی زۆری مافه‌كان له یاسای بنه‌ڕه‌تی‌دا نه‌گونجێندراون. ئه‌م یاسایه شوناسی نه‌ته‌وه سته‌م لێكراوه‌كان ته‌نیا وه‌ك "كه‌مه نه‌ته‌وه" كه ده‌سته‌واژه‌یه‌كی كولتوورییه به فه‌رمی ده‌ناسێ. به‌م پێیه شوناسی نه‌ته‌وه‌یی كورد كه پێشمه‌رجی مافه‌كانی سیاسی و سه‌روه‌ری نه‌ته‌وه‌ییه حاشای لێ ده‌كرێ و له بنه‌ڕه‌تدا جیاوازییه‌كی ئه‌وتۆی له‌گه‌ڵ به‌عسیزم و كه‌مالیزمدا نیه.\nبه له‌به‌رچاو گرتنی كه‌موكوڕییه‌كانی ته‌ڤگه‌ری لێگاڵ و ئیلێگاڵ و ئاسته‌نگه‌كانی به‌رده‌میان، تا راده‌یه‌ك ده‌توانرێ له هه‌ڵبژاردنه‌كان وه‌ك ئامرازێك بۆ به‌رۆژه‌ڤ كردنی پرسی كورد، رێكخستنی تاكه‌كانی كۆمه‌ڵگه له پێناو خواسته‌كانیان و بردنه سه‌ری ئاستی هوشیاری نه‌ته‌وه‌یی خه‌ڵك كه‌ڵكی لێ وه‌ربگیردرێ. هه‌ر ته‌ڤگه‌رێك كاتێك ده‌توانێ په‌ره بستێنێ كه له هه‌موو ده‌رفه‌ته‌كان بۆ باسكردنی خواسته‌كان و جێبه‌جێ كردنیان كه‌ڵك وه‌ربگرێ، ته‌نانه‌ت بچووكترین ده‌رفه‌تیش له‌م پێناوه‌دا له كیس نه‌دا.\nهه‌رچه‌ند ماوه‌یه‌كی زۆر تا به‌ڕێوه‌چوونی هه‌ڵبژاردنه‌كانی سه‌ركۆماری نه‌ماوه به‌ڵام ئه‌م مه‌سه‌له‌یه له راگه‌یاندنه‌كانی ئۆپۆزیسیۆنی كورددا به شێوه‌یه‌كی ئه‌وتۆ ره‌نگی نه‌داوه‌ته‌وه تا له رێگه‌ی پڕۆگرامگه‌لێكی رۆشنگه‌رانه‌وه خه‌ڵك بۆ وه‌رگرتنی هه‌ڵوێستی كاریگه‌ر موبیلیزه بكه‌ن. ئه‌مه‌ش خۆی له خۆیدا نیشانده‌ری ئه‌وه‌یه كه هه‌وڵێكی جیددی بۆ كه‌ڵك وه‌رگرتن له ده‌رفه‌ته‌كان (ئه‌گه‌ر ده‌رفه‌تێكی بچووكیش) له ئارادا نیه.\nPrevious کرێکاران،دژی په‌رله‌مان یان کارتی سپی\nNext بایکۆتی هه‌ڵبژاردن شاڕێی ئازادی‌و چاکسازی‌و گۆڕانه